
ABSTRACT 

IN DIMITRIE GUSTV’S DOCTRINE 


The paper examines Gusti’s thesis on sociology, nation, nation’s science and the 
significance of sociological monograph in support of the nation’s science. I am trying to 
argue with the idea of interpenetration between sociology, science of social reality, and 
the science of the nation. In my opinion, in Gusti’s doctrine, the approach to the 
relationship between sociology and the science of the nation remains fundamental. 

I propose the analysis of this theme in the study of its evolution in the Gustian 
doctrine outlined in the works: Introduction to the Course of the History of Greek 
Philosophy, Ethics and Sociology, 1910; The Problem of the Nation, 1919; The Science 
of the Nation, 1937; Considerations on a System of Sociology, Ethics and Politics, 
1940; Science and Pedagogy of the Nation, 1941. At the same time, I argue about the 
configuration of his sociological, ethical and political system in the inaugural lecture of 
1910, inadequately studied by the Gustian exegesis. 

I discuss sociology as a science of social reality, social will, social units and society. In 
the second part, The nation’s science and the sociology of nation, | present the concept 

Sociological Monograph, describes Gusti’s conception of empirical research. 

1. SOCIOLOGIE SI NATIUNE 


Articolul de fata este focalizat asupra tezelor lui Gusti despre sociologie, 
națiune, ştiinţa naţiunii şi semnificaţia monografiei sociologice în susținerea ştiinţei 
națiunii. Caut să argumentez ideea unei întrepătrunderi între sociologie, ştiinţă 
a realităţii sociale, şi ştiinţa naţiunii. În opinia mea, în doctrina lui Gusti 
fundamentală rămâne abordarea referitoare la relaţia dintre sociologie şi ştiinţa 
națiunii. 

Gusti şi-a desfăşurat o bună parte din activitatea didactică şi ştiinţifică în 
perioada consolidării statului român modern întregit, ale cărui obiective erau 
radical diferite de acelea din perioada antebelică — prioritatea înfăptuirii unirii 
tuturor provinciilor româneşti şi amânarea soluţiilor pentru problemele legate de 
dezvoltarea economică şi socială!. În noul context naţional, se impunea modernizarea 
societății româneşti, predominant rurală, iar Gusti a considerat chestiunea țărănească 
ca fundamentală pentru România întregită, supusă consecințelor răscoalei din 
19077. La fel ca Titu Maiorescu şi Spiru Haret — ctitori de instituţii şi de curente 
culturale în epoca de după Unirea din 1859, Gusti a creat, în perioada interbelică, 
un sistem sociologic şi a întemeiat instituţii necesare în reformarea şi modernizarea 
societății româneşti. 

Există astăzi un interes puternic pentru studiul operei lui Gusti şi a 
colaboratorilor săi”, însă constat că, în mică măsură, este abordată concepţia lui 
Gusti despre sociologie şi naţiune. 

Îmi propun analiza acestei teme în studiul evoluţiei ei în doctrina gustiană, 
conturată în lucrările: Introducere la Cursul de istoria filozofiei greceşti, etică şi 
sociologie, 1910; Problema naţiunii, 1919; Stiinta naţiunii, 1937; Consideraţii 
asupra unui sistem de sociologie, etică si politică, 1940; Stiinta şi pedagogia 
națiunii, 1941. Totodată, argumentez ideea despre configurarea sistemului său de 
sociologie, etică şi politică în prelegerea inaugurală din 1910, insuficient studiată 
de exegeza gustiană“. 


! Constantin Schifirnet, Modernitatea tendentiald. Reflecţii despre evoluția modernă a societăţii, 
Bucureşti, Editura Tritonic, 2016, p. 149. 

? Stahl face legătura între efectele răscoalei din 1907 şi cercetarea monografică iniţiată de 
Gusti: „Problema care se punea în 1918 era ca aceste cercetări să înceapă a se face prealabil, pentru a 
preveni, nu pentru a încorona o reprimare”. Cf. H.H. Stahl, „Şcoala monografiei sociologice”, Arhiva 
pentru ştiinţa şi reforma Socială, tomul XIV, 1936, p. 1137. 

* Zoltan Rostás, „The Bucharest School of Sociology”, East Central Europe, vol. 27, part 2, 
2000, p. 1-17; Antonio Momoc, Capcanele politice ale sociologiei interbelice — Şcoala gustiană între 
carlism si legionarism, Bucureşti: Curtea Veche Publishing, 2012; Sanda Golopenţia, „The 
Sociological School of Bucharest between its heyday and suppression”, Revista română de 
sociologie, serie nouă, anul XXV, nr. 5-6, 2014, p. 379-404; idem, Arhipelagul gustian. Contribuţii 
la istoria Şcolii Sociologice de la Bucureşti, Bucureşti, Editura Enciclopedică, 2016; Dumitru Sandu, 
„Policentrismul şcolii sociologice de la Bucureşti: Calea metodologică la Henri H. Stahl”, Anuarul 
Institutului de Istorie „G. Barițiu”, seria Humanistica, tomul XII, 2014, p. 7-18. 

* Excepţie face Antonio Momoc, op. cit. 

2. SISTEMUL SOCIOLOGIC AL LUI DIMITRIE GUSTI 


Este remarcabilă opţiunea lui Gusti, încă de la debutul său în viata 
universitară, de a formula direcţii ale unui sistem de doctrină sociologică. Studiile 
universitare, raporturile cu profesori germani — creatori de doctrine ştiinţifice — l-au 
orientat şi stimulat spre crearea propriei teorii. Gusti a abordat, încă din vremea 
studenţiei, teme despre sociologia văzută ca ştiinţă. El debutează publicistic, 
student fiind, cu articolul E sociologia o ştiință?”. Tânărul autor observă că 
sociologia are nevoie de metodă şi de un sistem cu principii definitive, obiective ce 
urmează a fi realizate în secolul al XX-lea: „O dezvoltare fericită a acestor ştiinţe 
aparține viitorulul şi, dacă veacul acesta (al XIX-lea — n.n.) s-a numit veacul 
ştiinţelor naturale, cu toată probabilitatea, cel ce vine va fi veacul ştiinţelor 
spiritului şi filosofiei şi, mai ales, al psihologiei şi sociologiei”. O premonitie 
extraordinară la un tânăr de 21 de ani, fie el student la Universitatea din Leipzig, 
despre care viitorul conducător al Școlii sociologice româneşti afirmă: „la o 
universitate, unde nu se tinea niciun curs de sociologie, ba chiar această ştiinţă era 
considerată ca o pseudoștiință, şi cine se ocupa cu ea era privit ca om neserios”’. O 
asemenea previziune a venit din cultura sa ştiinţifică solidă, concretizată într-un 
program clar de cercetare a realităţii sociale, fapt subliniat şi în Cuvântul înainte la 
volumul Sociologia Militans: „Când am plecat în străinătate în preajma vârstei de 
19 ani, îmi aveam planul de lucru destul de precis tras. Intelesesem încă de atunci, 
cu o intuiţie care s-a verificat exactă, că, dacă dezvoltarea ştiinţifică a ultimilor ani 
făcuse să crească puterea omului asupra naturii, aşa încât cu drept cuvânt veacul 
al XIX-lea s-a numit epoca tehnocratiei, ştiinţa nu făcuse însă progrese corespunzătoare 
în puterea ei asupra oamenilor şi societății”. 

El stabileşte patru mari etape în evoluţia sa ştiinţifică: 7. Anul 1904 — când a 
susținut teza de doctorat asupra egoismului si altruismului prin motivarea 
sociologică a voinţei practice; 2. Anul 1910 — când a publicat prima schiță a 
sistemului său de ştiinţe sociale; 3. Anul 1925 — când a inaugurat, împreună cu 
Seminarul de Sociologie de la Universitatea din Bucureşti, prima cercetare de 
monografie sociologică pe teren; 4. Anul 1939 — când a prezentat Academiei de 


> D. Gusti, „E sociologia o stiinta?”, Noua revistă română pentru politică, literatură, ştiinţă şi 
artă, 3, nr. 29, 1 martie 1901, p. 217. 

° Ibidem, p. 218. 

7 Idem, „Ştiinţa şi pedagogia naţiunii”, Analele Academiei Române. Memoriile Sectiunii istorice, 
Bucureşti: Monitorul Oficial şi Imprimeriile Statului, Imprimeria Naţională, 1941, p. 604. 

8 Gusti le cerea colaboratorilor săi să aibă cunoştinţe temeinice: „Gusti pretindea să ştim carte. 
Era obligatoriu să fii la curent cu teoria problemei, istoria doctrinelor intrând în bagajul sociologului 
de teren”. H.H. Stahl, Amintiri şi gânduri din vechea şcoală a ,,monografiilor sociologice”, 
Bucureşti: Editura Minerva, 1981, p. 30. 

* D. Gusti, Sociologia militans, vol. 1. Introducere in sociologia politică, Bucuresti: Editura 
Institutului Social Roman, 1934, p. V. 

Ştiinţe Morale şi Politice din Paris o analiză sintetică asupra activităţii sale 
ştiinţifice şi culturale". În plus, Gusti a susţinut, în 1910, înfiinţarea unui seminar 
de sociologie şi etică, care să colaboreze cu instituţiile de cercetare ştiinţifică 
similare din străinătate!!. Gusti gândea planuri de dezvoltare a sociologiei 
româneşti numai în asociere cu doctrine şi cadre instituţionale din Occident. 


2.1. SOCIOLOGIA, ŞTIINŢĂ A REALITĂȚII SOCIALE 


Gusti a stăruit, dintru început, să afirme teza că sociologia este o ştiinţă. În 
prelegerea inaugurală din 1910, el formulează diferenţa dintre ştiinţele sociale şi 
ştiinţele exacte: „Experiența ştiinţelor zise ale naturii are a face cu lucruri moarte, 
experienţa ştiinţelor sociale are a face cu fapte vii, cu fapte de conştiinţă ale 
personalității omeneşti”. În următoarele studii, de pildă, Realitate, ştiinţă si 
reformă socială. Câteva indicaţii asupra metodei (1919), nu abordează problematica 
sociologiei. O va face, în 1932, în Sociologia. Schiţă a unui sistem de sociologie”. 

Gusti a constientizat interesul pentru sociologie în lumea academică şi cea 
politică'*, iar acesta a fost stimulentul în a defini şi stabili cadrul de studiu al 
sociologiei. Pentru el, sociologia este o ştiinţă necesară şi de valabilitate universală, 
depăşind astfel cantonarea în local. El a argumentat şi a acţionat pentru ca 
sociologia să fie acceptată ca ştiinţă pentru că, practic, toate ştiinţele sociale includ 
dimensiunea sociologică şi, astfel, sociologia este recunoscută instituțional: 
„Sociologia este astăzi încorporată în patrimoniul intelectual al culturii mondiale. 
Ea şi-a câştigat dreptul de cetăţenie printre marile şi glorioasele discipline ale 
ştiinţei, găsindu-şi, in România, consacrarea în învățământul de toate gradele”””. 

Este de remarcat că savantul se crede îndreptăţit să reia într-o comunicare 
susținută la Academia Română, după trei decenii, teza formulată în 1910 despre 
virtuțile ştiinţifice ale sociologiei. În lucrarea Monografia sociologică. Metoda de 
lucru, Gusti expune argumente în susținerea ideii că sociologia conferă cercetărilor 
ei acelaşi grad de rigoare ca în ştiinţele exacte, pentru a înlătura reticentele privind 
caracterul ştiinţific al sociologiei: „Știința sociologiei are a lupta cu două 
prejudecăţi: i se obiectează mai întâi că studiile ce le întreprinde nu au rigoarea şi 
deci nici autoritatea cercetărilor din câmpul ştiinţelor aşa-zis exacte. Apoi, studiile 


10 Idem, „Consideraţii asupra unui sistem de sociologie, etică şi politică”, Analele Academiei 
Române. Memoriile Sectiunii Istorice, seria 3, 1940, p. 518. 

"dem, Introducere la cursul de istoria filosofiei greceşti, etică şi sociologie, Bucuresti: 
Institutul de Arte Grafice Carol Göbl, 1910, p. 26. Se referea la Institutul de Sociologie „Solvay” din 
Bruxelles, Seminarul de ştiinţe de stat al lui Karl Bücher, Seminarul de Istorie universală al lui Karl 
Lamprecht, ambele de la Leipzig, şi seminarul criminalistic al lui Franz von Liszt din Berlin. 

12 Ibidem, p. 13. 

15 Idem, Sociologia. ,,Schita a unui sistem de sociologie”, Omagiu profesorului C. Rădulescu- 
Motru, Bucureşti: Societatea Română de Filosofie, 1932, p. 316. 

14 Ibidem. 

'S Ibidem, p. 317. 

sociologice mai au neajunsul unei aparente de simplicitate, aşa că toată lumea se 
simte chemată şi în stare să le facă. Este sociologia lui tout le monde”. El crede 
că nu oricine poate fi sociolog fără o pregătire şi o conştiinţă ştiinţifică 
scrupuloasă: „Căci pentru cei ce sunt chemaţi a lucra în laboratorul vieţii sociale se 
cer însuşiri tot atât de mari si grele, ca şi pentru cei ce lucrează în laboratoarele 
ştiinţelor naturii”"”. În domeniul ştiinţelor sociale, cercetătorul se identifică cu 
realitatea socială cercetată, fiindcă el face parte din ea: ,,... realitatea socială, spre 
diferență de realitatea naturală, tine de conştiinţă şi exprimă intenţii, aspirații, 
valori, norme etc., care toate au o semnificaţie obiectivă, un înţeles propriu”'*. Teza 
lui Gusti va fi confirmată de asertiunea lui Pierre Bourdieu: cercetarea socială are 
ca obiect societatea alcătuită din oameni care vorbesc şi pot exprima o reacție 
directă fata de cercetare'”. Mai mult, cercetătorul trebuie să participe, pe perioada 
cercetării, la toate manifestările de viață din comunitatea cercetată. 

În continuare, discut despre cum abordează Gusti problematica sociologiei. 
În prelegerea inaugurală din 1910, Gusti trasează obiectul de studiu al ştiinţelor 
sociale şi al sociologiei: „cunoaşterea cauzală a voinţei sociale ca fapt, fenomen”. 
Pornind de la poziţia ei în ansamblul ştiinţelor, Gusti o defineşte, în 1932, astfel: 
„Sociologia este ştiinţa realităţii sociale”. Este de observat că Gusti transferă 
conceptul de „realitate socială” din filosofie către sociologie: „Realitatea socială 
este baza pe care se construiesc cultura obiectivă şi instituţiile unei societăţi, de 
aceea cunoaşterea ei ştiinţifică aduce dupa sine consecinţe incalculabile pentru 
logica construirii sociologiei, ca ştiinţă autonomă””. El susţine ideea unei 
sociologii a realității actuale, spre diferență de sociologia societăţilor primitive sau 
a societăților istorice care nu ar avea nicio utilitate socială: „Dimpotrivă, aplicarea 
sociologiei la realitatea socială prezentă duce cu necesitate la rezultate care pot fi 
apoi aplicate şi deci folosite chiar de către societatea studiată”. Continuă să 


16 Idem, „Monografia sociologică. Metoda de lucru”, Comunicare făcută în Sedinta din 
22 martie 1940, Analele Academiei Române. Memoriile Secțiunii istorice, seria a III-a, tomul XXII, 
1939-1940, Bucuresti: Monitorul Oficial si Imprimeriile Statului Imprimeria Națională, 1941, p. 571. 

11 Ibidem. 

'8 Ibidem, p. 579. 

19 În Sociologie franceză contemporană, antologie întocmită de Ion Aluaş şi Ion Drăgan, 
Bucureşti: Editura Politică, 1971, p. 192. 

% D, Gusti, „Introducere la cursul de istoria filosofiei greceşti, etică şi sociologie”, p. 16. 

2! Idem, „Sociologia. Schiţă a unui sistem de sociologie”, p. 317. 

2 Ibidem, p. 318. Semnificativ, Traian Herseni descrie, în 1941, sociologia în termeni uşor 
diferiți de definiția lui Gusti: „Sociologia este ştiinţa realităţii sociale, ştiinţa societăţii sau a 
fenomenelor sociale. Ea se deosebeşte atât de etică, ştiinţa idealului moral, şi politică, ştiinţa 
conducerii şi a reformei sociale, cât şi de ştiinţele sociale particulare (economia politică, dreptul etc.), 
care studiază numai anumite aspecte ale societăţii (fenomenele economice, juridice etc.)”, Traian 
Herseni, „Sociologia”, în Istoria filosofiei moderne, vol. V, Filosofia românească de la origini până 
astăzi, de N. Bagdasar, Traian Herseni, S.S. Bârsănescu, Bucureşti: Editura Societatea Română de 
Filosofie, 1941, p. 438. 

3 D, Gusti, „Ştiinţa națiunii”, Sociologie românească, februarie — martie, anul 2, nr. 2-3, 
1937, p. 57. 

evidentieze, in 1940, impactul puternic al sociologiei cu societatea: ,,Teoriile sociale 
au însă totdeauna o imensă influență asupra mersului vieţii sociale. Desființarea 
sclaviei şi a feudalismului, egalitatea înaintea impozitelor, toleranța religioasă, 
teoria contractului social şi a suveranității poporului, iată numai câteva exemple”?*. 

Sociologia este o ştiintă explicativă care studiază geneza fenomenelor 
sociale, cauzele şi contextele de fiintare a societăţilor. Ştiinţă a realităţii sociale 
prezente, sociologia integrează, în obiectul ei de studiu, activitățile economice, 
spirituale, juridice şi politice. Realitatea socială este structurată în două niveluri: 
lumea supraindividuală — alcătuită din valori economice, valori spirituale, valori 
politice şi valori juridice, şi lumea interindividuală de grupări sociale. 

Din această succintă descriere se poate reține ideea că Gusti nu oferă, de fapt, 
o definiţie, ci mai mult o analiză descriptivă a sociologiei. De altfel, trebuie spus că 
el desprinde trăsăturile sociologiei ca ştiinţă din examinarea raporturilor acesteia cu 
ştiinţele sociale particulare. Asertiunea despre sociologie — ştiinţă despre realitatea 
socială totală prezentă — nu clarifică totuşi specificul acestei discipline. Trebuie 
evidențiat faptul că nici astăzi, în secolul al XXI-lea, după două sute de ani de 
gândire sociologică, nu există o definiţie incontestabilă a sociologiei, aşa cum deja 
s-a remarcat”. Nici cel mai citat sociolog contemporan, Anthony Giddens, nu oferă 
decât o descriere foarte generală a sociologiei: „Sociology can be identified as the 
systematic study of human societies, giving special emphasis to modern, industrialized 
systems (Sociologia poate fi identificata ca studiu sistematic al societatilor umane, 
care pune un accent deosebit pe sistemele moderne, industrializate)”. 

Pentru Gusti, cercetarea socială nu se limitează la studiul sociologic, ci este 
asociată ineluctabil cu etica şi politica: „Politica şi etica nu se ocupă, ca ştiinţele 
sociale particulare şi sociologice, de lumea socială aşa cum este ea în mod necesar, 
politica şi etica se ocupă de lumea socială aşa cum ea în mod necesar trebuie să 
fie”. Aşadar, în viziunea lui Gusti, realitatea socială este de o mare complexitate 
şi, de aceea, studiul ei se face obligatoriu prin cele trei ştiinţe sociale legate între 
ele într-o serie riguros logică: „Sociologia este o consecință logică au ştiinţelor 
sociale, Politica şi Etica sunt o consecință logică a sociologiei şi a ştiinţelor 
sociale”’*. În consecință, sociologia este ştiinţă a societăţii totale, etica este ştiinţa 


4 Idem, „Consideraţii asupra unui sistem de sociologie, etică şi politică”, p. 539. 

25 Gerard Delanty, Sociology, în: G. Ritzer (ed.), Blackwell Encyclopedia of Sociology, 
New York: Wiley, 2007, p. 4606. (,,As is the case with many disciplines, it is contested and there is no 
generally accepted definition of what constitutes sociology. But we should not draw the conclusion 
that the contested and diverse nature of sociology amounts to the absence of any sense of self 
understanding and that the discipline has lapsed into irreversible fragmentation”). (Ca şi in cazul 
multor discipline, aceasta este contestată şi nu există o definiţie general acceptată a ceea ce constituie 
sociologia. Dar nu trebuie să tragem concluzia că natura controversată şi diversă a sociologiei înseamnă 
absența oricărui sens de autointelegere şi că disciplina a dispărut într-o fragmentare ireversibilă). 

* Anthony Giddens, Sociology, 5th ed., Cambridge: Polity Press, 2006, p. 28. 

271). Gusti, „Introducere la cursul de istoria filosofiei greceşti, etică şi sociologie”, p. 18-19. 

°8 Ibidem, p. 24. 

idealului etic, iar politica este studiul mijloacelor de constituire a valorilor şi normelor 
sociale şi etice”. 


2.2. VOINȚA SOCIALĂ 


Conceptul central al sistemului gustian este voinţa, principiu afirmat, încă din 
1904, în teza de doctorat Egoismus und Altruismus, prin motivarea sociologică a 
voinţei practice şi, apoi, reluat în studiile ulterioare. Gusti concepe, în 1910, voința 
ca fiind realitatea socială însăşi: „Esenţa realităţii sociale este, aceasta trebuie spus 
de la început: voinţa socială”, fiindcă ea este prezentă in toate manifestările 
sociale, pentru ca, în 1940, să reia aproape aceeaşi formulare: „Principiul creator 
de societate, factorul realizator al unităţii sociale este acţiunea, înţeleasă ca 
desfăşurare a voinței sociale. De aceea, socotim voința socială ca esență a realității 
sociale”*!. Prin urmare, sistemul lui Gusti a fost caracterizat ca unul voluntarist”?. 
Voința socială nu este o construcţie arbitrară a spiritului. Ea poate oricând fi 
descoperită în legea paralelismului sociologic. 

Este de reţinut că voinţa este obiect de studiu al celor trei discipline ale 
sistemului gustian — sociologia, etica, politica —, dar fiecare ştiinţă o înfăţişează în 
mod specific: „Ştiinţele sociale şi sociologia se ocupă cu cunoaşterea cauzală a 
voinţei sociale ca fapt, fenomen. Politica şi etica se ocupă cu valorizarea voinţei 
sociale ca activitate, proces de manifestare, în vederea aprecierii scopurilor ei””. 
Voința se realizează în patru manifestări: economice, spirituale, juridice şi politico- 
administrative. Manifestările economice şi spirituale sunt categorii constitutive ale 
vieții sociale, iar manifestările juridice şi politic-administrative sunt categorii 
regulative: „Ele formează la un loc valorile obiective actualizate ale voinţei 
sociale”, Să spunem că, în 1910, Gusti considera ca necesare educaţia şi formarea 
voinței în sensul etic, iar acestea ar forma „obiectul unei discipline noi, a 
pedagogiei voinţei sociale”. Peste trei decenii, Gusti afirma: „Toate acţiunile 
omeneşti trebuie să ducă la formarea de personalităţi creatoare. Întemeiem astfel o 
pedagogie naţională a creației formării personalităţii sociale ale cărei principii le 


desprindem din etică şi politică”. 


2 Traian Herseni examinează doctrina lui Gusti ca un sistem integral al ştiinţelor sociale: 
„... profesorul D. Gusti nu este autorul unor sisteme disparate de sociologie, etică şi politică, ci al 
unui singur sistem despre întreaga realitate socială, sistem unitar, in care cele trei ştiinţe corespund 
unor perspective necesare pentru lămurirea completă a obiectului lor comun”. Traian Herseni, 
„D. Gusti — un sistem de sociologie, etică si politică”, Arhiva pentru ştiinţa şi reforma socială, anul XI, 
nr. 3-4, 1933, p. 210. 

°° D, Gusti, „Introducere la cursul de istoria filosofiei greceşti, etică şi sociologie”, p. 14. 

3! Idem, „Consideraţii asupra unui sistem de sociologie, etică şi politică”, p. 526. 

32 Traian Herseni, „Voința socială”, Sociologie românească, anul II, nr. 4, aprilie 1937, p. 145. 

33 D, Gusti, „Introducere la cursul de istoria filosofiei greceşti, etică şi sociologie”, p. 16. 

3% Idem, „Consideraţii asupra unui sistem de sociologie, etică şi politică”, p. 524. 

35 Idem, „Introducere la cursul de istoria filosofiei greceşti, etică şi sociologie”, p. 24. 

36 Idem, „Consideraţii asupra unui sistem de sociologie, etică şi politică”, p. 537. 

2.3. UNITATILE SOCIALE 


O altă contribuţie a lui Gusti o reprezintă analiza unităţilor sociale, idee 
susținută inca din 1910: „Ştiinţele sociale particulare au a studia şi cunoaşte cauzal 
părțile abstracte ale totului social şi concret, pluralitatea socială. Sociologia are a 
studia acest tot însuşi, unitatea socială”. Reia teza in 1940, afirmând: „Când 
spunem ştiinţa realităţii sociale înțelegem, deci, ştiinţa unităţilor sociale în formele 
numeroase si variate în care se găsesc ele răspândite pe pământ”"*. Gusti clasifică 
unitățile sociale în trei categorii, după gradul de consistență, obiectivare şi durată: 
1. Comunităţi sociale — unităţi sociale care au păstrat şi în formele complexe de 
viață ceva din autonomia unităţii sociale elementare ; O astfel de comunitate este 
familia; 2. Instituţii sociale — unităţi sociale create prin cristalizarea şi obiectivarea 
deprinderilor sociale, în aşa fel încât să se poată desprinde de indivizii anumiţi, ele 
putând să-i înlocuiască pe unii cu alții; Instituţiile sunt alcătuite din funcționari, iar 
instituţia cea mai mare este statul, cu organele lui administrative; 3. Grupări sociale — 
unități sociale libere, create prin voinţa părţilor, care înlăuntru asigură membrilor 
destulă iniţiativă personală. Astfel sunt cluburile, asociaţiile sportive, literare etc.” 
Unităţile sociale se formează şi evoluează după anumite legi, acestea fiind în 
număr de cinci: 7. Legea cauzalităţii sociologice; 2. Legea paralelismului 
sociologic; 3. Legea idealului etic; 4. Legea dreptăţii politice; 5. Legea circuitului 
între realuri sociale“. Un factor esenţial în existenţa unităţilor sociale este voinţa 
socială: „Unităţile sociale ar rămânea simple deziderate şi simple proiecte, dacă 
voinţa nu le-ar traduce în fapt prin acţiune” *'. Ele fac parte din raportul de 
cauzalitate exprimat prin formula: V (voinţa) + C (cadre) = M (manifestările)”?. 
Voința socială rezultă din legea paralelismului sociologic prin care se exprimă 
raportarea manifestărilor economice, spirituale, politice şi juridice la ansamblul 
celor patru cadre. Există trei paralelisme sociale: înlăuntrul manifestărilor, 
înlăuntrul cadrelor şi între cadre şi voinţă, creând astfel un sistem de coordonate ale 
unităților sociale. Legea paralelismului sociologic „este o adevărată lege de 
echilibru social”. Cu susţinerea ideii despre legea echilibrului social al unităților 
sociale şi, prin urmare, al societăţii, teoria lui Gusti se poate înscrie în paradigma 
funcționalistă. 


37 Idem, „Introducere la cursul de istoria filosofiei greceşti, etică şi sociologie”, p. 17. 

38 Idem, „Consideraţii asupra unui sistem de sociologie, etică şi politică”, p. 521. Contribuţia 
lui Gusti la studiul unităţilor sociale a fost un argument pentru includerea unităților sociale ca temă 
centrală a Congresului International de Sociologie, ce trebuia să aibă loc la Bucureşti în 1939. Cf. 
idem, „Ştiinţa şi pedagogia naţiunii”, p. 602. 

5 Idem, „Sociologia unităţilor sociale”, Sociologie românească, anul I, iunie, nr. 6, 1936, p. 5. 

4 Idem, „Legile unităților sociale”, Analele Academiei Române, Memoriile Sectiunii Istorice. 
seria 3, Bucuresti: Monitorul Oficial si Imprimeriile Statului, Imprimeria Națională, 1943, p. 933. 

+! Idem, „Consideraţii asupra unui sistem de sociologie, etică şi politică”, p. 522. 

“ Ibidem, p. 527. 

% Idem, „Paralelismul sociologic”, Sociologie românească, 2, nr. 9-10, septembrie — octombrie 
1937, p. 380. 

2.4. SOCIETATEA 


În continuare, ne vom ocupa de definiţia lui Gusti dată societăţii. În lucrările 
sale, începând cu prelegerea din 1910, Gusti dă prioritate realităţii sociale, iar 
despre societate discută arareori. Alături de voinţă, realitatea socială este relevantă 
în cercetarea socială pe care o descrie şi o defineşte, dar procedează în mod diferit 
cu privire la societate: „Realitatea socială formează, astfel înțeleasă, o totalitate de 
viață unitară, adică o unitate socială, având ca motivare voinţa socială condiţionată 
potențial: cosmic, biologic, psihic şi istoric şi actualizată în mod paralel prin 
manifestările ei: economice, spirituale, politice şi juridice”. În comunicarea din 
1940, Gusti preia aproape ad litteram definiţia de mai sus, doar că societatea este 
identificată în realitatea socială: „societatea ori realitatea socială este o totalitate 
autonomă de viață sociala...”*°. Pentru comparaţie, iată şi o definiţie contemporană 
a societăţii: „Societatea este modul organizat de existenţă a vieţii sociale de către un 
grup relativ independent care se autoperpetuează şi ocupă acelaşi teritoriu şi 
participă la o cultură comună. O societate există numai ca o pluralitate de 
interacțiuni de indivizi care realizează lucruri pe care nu le-ar putea înfăptui altfel. 
Societatea este un mecanism adaptativ, un vehicul social pentru reglarea şi 
transformarea mediului, pentru soluţionarea problemelor perene ale vieţii”. 
Diferenţa dintre cele două definiții stă în marcarea principiului fundamental pe care 
se întemeiază societatea: în doctrina lui Gusti, voinţa, în definiția lui James W. 
Vander Zanden, organizarea şi interacțiunea indivizilor. Indiscutabil, alte definiții 
pun relief alte dimensiuni ale societăţii”. 

O dimensiune a sistemului gustian, insuficient studiată, rămâne accentul pe 
implicarea fiinţei umane în societate: ,,Constiinta de sine îl structurează pe om ca 
pe o realitate aparte, opusă lumii din afară şi faţă de care el poate lua o atitudine 
după nevoi lăuntrice”"%. Omul este social datorită voinţei sale de a aparţine unei 


4 Idem, „Sociologia. Schiti a unui sistem de sociologie”, p. 320. Traian Herseni discută 
concepția lui Gusti despre realitatea socială şi nu menţionează nimic despre societate. Vezi Traian 
Herseni, „Dimitrie Gusti — un sistem de sociologie, etică şi politică”, Arhiva pentru ştiinţa şi reforma 
socială, anul XI, nr. 1-4, 1933, p. 210. La fel şi A. Manoil şi Anton Golopenţia descriu teoria lui 
Gusti: „Graţie unei teorii a realităţii sociale care reprezenta achiziția esenţială a anilor săi de studiu, 
D. Gusti voia să obțină o imagine mai clară a problemelor sociale ale ţării si să perfecționeze apoi 
teoria degajând concluzii abstracte din cercetările făcute pe teren”. Cf. A. Manoil şi Anton Golopenţia, 
„Sociologia românească”, în Anton Golopenţia, Opere complete, ediţie alcătuită şi adnotată de prof. dr. 
Sanda Golopenţia, vol. 1, Sociologie, Bucureşti, Editura Enciclopedică, 2002, p. 256. 

45 D, Gusti, „Monografia sociologică. Planul de lucru”, Comunicare făcută în sedinta din 
15 martie 1940, Analele Academiei Române. Memoriile Sectiunii istorice, seria III, tomul XXII, 
1939-1940, Monitorul Oficial si Imprimeriile Statului, Imprimeria Naţională, Bucuresti, 1941, p. 541. 

46 James W. Vander Zanden, The Social Experience. An Introduction to Sociology, New York, 
Random House, 1988, p. 101. 

“7 În alte lucrări nu se defineşte societatea, ci se prezintă diversitatea curentelor sociologice de 
explicare a conceptului de societate. Vezi Larry Ray, „Society”, în G. Ritzer (ed.), Blackwell 
Encyclopedia of Sociology, New York: Wiley, 2007, p. 4589—4591. 

8 D, Gusti, „Consideraţii asupra unui sistem de sociologie, etică şi politică”, p. 528. 

unităţi sociale: „De aceea, omul nu este social datorită vreunui instinct şi nici 
datorită unei trăiri îndelungate în grup, ci este social prin însăşi structura intimă a 
voinţei, înainte de orice experienţă”. Prin urmare, omul creează realitatea socială 
şi Gusti constată că sociologia nu include problematica umană în tematica ei: „Fără 
îndoială că una dintre marile lacune ale sociologiei este desconsiderarea omului în 
studiul societății”. În mod corect s-a afirmat: „Cheia de boltă a sistemului (lui 
Gusti — n. n.) o constituie ideea de om”. 

Ajuns aici cu analiza ideilor lui Gusti despre sociologie, realitate socială, 
unităţi sociale, voință, societate, se cuvine a reţine propria evaluare a doctrinei sale: 
„Pe scurt, sistemul nostru de sociologie afirmă: J. Societatea se compune din 
unităţi sociale, adică din grupări de oameni legaţi între ei printr-o organizare activă 
şi o interdependenta sufletească. 2. Esenţa societăţii este voinţa socială. 3. Voința 
socială depune ca manifestări de viață: o activitate economică şi una spirituală, 
reglementate de o activitate juridică şi de o activitate politică. 4. Voința socială este 
condiționată, în manifestările ei, cosmic, biologic, psihic şi istoric. 5. Schimbările 
suferite de societate în decursul timpului, prin activităţile ei şi sub înrâurirea 
factorilor conditionanti, le numim procese sociale. 6. Începuturile de dezvoltare pe 
care le putem surprinde în realitatea prezentă şi deci le putem prevedea cu o 
oarecare precizie se numesc tendinţe sociale”””. 

După această prezentare rezumativă a sistemului lui Gusti se poate afirma că 
autorul nu a elaborat un tratat de sociologie in care să-şi prezinte sistemul. Iată, 
volumul Sociologia militans (1934) are subtitlul Introducere în sociologia politică, 
deci nu constituie un tratat de sociologie generală, ci o introducere într-o ramură a 
sociologieis. S-ar putea vorbi despre o anumită ezitare a lui Gusti cu privire la 
afirmarea directă a sociologiei generale. El aspiră mai degrabă spre o sociologie 
militantă, actionala decât la o sociologie teoretică, deşi a ținut un curs de sociologie 
generală", dar pe care nu l-a tipărit el, ci foşti cursanţi. Cu toate acestea, aşa cum s-a spus, 
din studiile sale se degajă clar caracterul de sistem al doctrinei gustiene”. 


“ Ibidem, p. 529. 

50 Tdem, „Legile unităților sociale”, p. 940. 

>! Traian Herseni, „Dimitrie Gusti — un sistem de sociologie, etică şi politică”, Arhiva pentru 
ştiinţa şi reforma socială, anul XI, nr. 1-4, 1933, p. 210. 

® D, Gusti, „Ştiinţa naţiunii”, Sociologie românească, februarie — martie, anul 2, nr. 2-3, 
1937, p. 56. 

5 Idem, Sociologia militans, vol. 1. Introducere în sociologia politică, Bucureşti: Editura Institutului 
Social Român, 1934. Volumul lui Gusti în limba franceză are ca subtitlu Introduction; idem, La 
science de la realite sociale: introduction a un systeme de sociologie d’éthique et de politique; Paris: 
Alcan Presses Universitaires de France, 1941. 

* Idem, Curs de sociologie generală [pentru uzul studenţilor, multigrafiat], Bucureşti: Universitatea 
din Bucuresti, Facultatea de Filosofie şi Litere, 1931. 

55 Z6ltan Rostás, „Dimitrie Gusti — profesorul fondator de şcoală sociologică”, în Dinu 
Tenovici, Elena Bulgaru, Amelia Costoiu, Dimitrie Gusti: cronologia vieţii şi operei, Bucuresti: 
Editura Bibliotecii Centrale Universitare „Carol I” din Bucuresti, 2014, p. 17. 


11 Sociologia şi ştiinţa naţiunii în doctrina lui Dimitrie Gusti 145 


În încheierea acestui subcapitol de analiză a sistemului lui Gusti, merită să 
amintim caracterizarea incitantă ce aparține unuia dintre remarcabilii săi 
colaboratori — H.H. Stahl: „Dar meritul cu totul exceptional al profesorului Gusti a 
fost credinţa că şcoala românească de sociologie ar avea menirea de a constitui, 
pentru prima oară în istoria doctrinelor sociale, o «sociologie ştiinţifică» a 
realitatilor sociale, în general, in special a celei româneşti, bază pentru o viitoare 
sinteză a «sociologiei națiunii» în totalitatea sa [...] Greşită sau negreşită, această 
credinţă a profesorului a insuflat, în mintea şi în sufletul nostru, mîndria de a fi 
părtaşi la o temerară încercare de a ne avânta spre o sociologie care să stea în 
fruntea celei mondiale, cu hotărârea ca «sociologia românească» să ajungă acea 
dintâi sociologie ştiinţifică din lume”. Aşadar, acesta este mesajul principal al 
operei gustiene: afirmarea şi susținerea sociologiei româneşti. 


3. ŞTIINŢA NAȚIUNII ŞI SOCIOLOGIA NAȚIUNII 


În rândurile ce urmează vom examina concepţia lui Gusti despre naţiune şi 
ştiinţa naţiunii, printr-o analiză concentrată asupra lucrărilor: Problema națiunii”, 
1919; Stiinta națiunii, 1937; Stiinta si pedagogia naţiunii, 1941. 

Primul Război Mondial şi schimbările postbelice l-au determinat pe Gusti să 
întreprindă studiul teoretic şi empiric al naţiunii. În sistemul său un loc central îl 
ocupă analiza națiunii, ca unitate socială fundamentală a societății moderne, căreia 
îi corespunde un anumit tip de cercetare, anume ştiinţa naţiunii, ale cărei direcții de 
studiu datează din 1910: „programul cercetărilor pentru o ştiinţă a naţiunii, anunțat 
încă prin prelegerea de deschiderea primului meu curs, la Iaşi, în 1910”. În 
realitate, în acel curs el nu a formulat sintagma „ştiinţa naţiunii”, ci a marcat, în treacăt, 
relaţia dintre personalitate şi naţiune şi a pomenit de ,,natiunile-personalitati””’. 

Gusti analizează, pentru prima dată sistematic, națiunea şi formulează 
termenul știința națiunii în studiul Problema naţiunii, despre care spune că: 
„... este o aplicare a metodei expuse în primul număr al Arhivei: «Realitate, Stiinta 


°° HLH. Stahl, Amintiri si gânduri din vechea şcoală a „monografiilor sociologice”, p. 30. 

57 Despre lucrarea Problema naţiunii se discută, astăzi, destul de rar, în exegeza despre Gusti. 
Asupra ei au stăruit: Traian Herseni, „Ştiinta naţiunii”, Revista Fundațiilor Regale, anul I, nr. 12, 
decembrie 1934, p. 592-602; Mircea Vulcănescu: „Dimitrie Gusti, profesorul”, Arhiva pentru ştiinţa 
şi reforma socială, anul XIV, 1936; Ion Zamfirescu: Spiritualitati româneşti, Bucureşti: Imprimeria 
Naţională, 1941; Dan Dungaciu: Elita interbelică: Sociologia românească în context european, 
Bucureşti: Mica Valahie, 2011. În plus, amintesc două antologii de texte despre sociologia şi ştiinţa 
naţiunii, apărute după 1989: D. Gusti, Sociologia naţiunii şi a războiului, ediţie îngrijită şi prefață de 
Ilie Bădescu, Bucureşti: Editura Floare Albastră, 1995; D. Gusti, Stiinta națiunii si reforma politică, 
cuvânt-înainte de Ion Bulei, ediţie îngrijită de Marin Diaconu, Bucureşti: Editura Institutului de 
Ştiinţe Politice şi Relaţii Internaţionale, 2008. 

58 Idem, „Ştiinţa şi pedagogia naţiunii”, p. 607. 

® Idem, „Introducere la cursul de istoria filosofiei greceşti, etică şi sociologie”, p. 22. 

si Reforma socială»”“. Problematica lucrării este consistentă, după cum se poate 


observa din temele abordate: concepția raportului dintre stat şi națiune în mişcarea 
politică contemporană, nationalism şi internationalism socialist, teoria spiritualismului, 
a materialismului şi a empirismului național, dimensiuni ale națiunii — rasa, teritoriul, 
tradiția, limba, religia —, popor şi naţiune, autonomie şi demnitate, atribute ale 
personalităţii naţionale, raportul între clasă şi naţiune în doctrina socialistă, 
cosmopolitism şi internationalism, activism şi pasivism national, patriotismul 
național, ştiinţa națiunii române. Prin urmare, el formulează o definiţie a naţiunii, 
descrie dimensiunile naţiunii, abordează raportul dintre stat şi națiune. De altfel, 
studiile sale conțin teze semnificative pentru cercetarea relaţiei dintre stat şi 
națiune. Studiul din 1919 va fi urmat, în timp, de alte studii despre naţiune şi ştiinţa 
naţiunii“! Cu atât mai semnificative sunt asertiunile lui Gusti despre naţiune, având 
în vedere că în sociologia de la începutul secolului al XX-lea conceptul de naţiune 
era neglijat, iar Gusti constata că, în acel moment, anul 1919, tratatele de 
sociologie atingeau în treacăt problema naţiunii, iar într-un dicţionar de sociologie 
al timpului nu era inclusă noţiunea de naţiune. 


3.1. CONCEPTUL DE NAȚIUNE 


Studiul Problema națiunii rămâne relevant în istoria gândirii sociologice 
româneşti prin definiția dată națiunii: ,,Natiunea este, prin urmare, o creație 
sintetică voluntară, o unitate socială care reprezintă un sistem voluntar, cu o 
motivare cosmică, biologică şi psiho-istorică, cu voinţa socială drept causa movens 
a procesului de naţionalizare şi cu manifestările creatoare, pe tărâmul sufletesc, 
economic, juridic şi politic, ale vieţii nationale, care formează cultura naţională”? 
Această definiţie nu va fi modificată sau nuanțată în lucrările sale ulterioare, de 
pildă, ea este preluată, ca atare, de autor în studiul Știința națiunii din 1937%, 
studiul fiind reprodus şi în Enciclopedia României“. 


% Idem, „Problema naţiunii”, Arhiva pentru ştiinţa şi reforma socială, anul I, nr. 2-3, iulie — 
octombrie, 1919, p. 547. Gusti se referă la articolul „Realitate, ştiinţă şi reformă socială. Câteva indicatiuni 
asupra metodei”, Arhiva pentru ştiinţa şi reforma socială, 1, nr. 1, aprilie, 1919, p. V-XXVII. 

6l Idem, „Regulile metodei monografice şi constituirea unei ştiinţe a natiunei”, în Probleme 
româneşti în cadrul vieții internationale: 154 comunicări cu discuţii, ţinute in cele douăsprezece 
secții ale Institutului, Bucureşti: Institutul Social Român, 1929; „Despre ştiinţa naţiunii româneşti 
şi serviciul social obligator al studentimii”, Sociologie românească, 2, nr. 1, ianuarie 1937, p. 1—4; 
„Ştiinţa naţiunii”; „Ştiinţa şi pedagogia națiunii”. 

$ Idem, „Problema națiunii”, p. 563. 

& Idem, „Ştiinţa națiunii”, p. 49-59. 

54 Idem, „Ştiinţa națiunii”, in Enciclopedia României, vol. 1, Statul, Bucuresti, 1938, p. 17-30. 
Semnificativ, studiul Stiinta națiunii este primul capitol din Enciclopedia României. in Prefaţă la 
Enciclopedia României, Dimitrie Gusti remarca: „Ceea ce deosebeşte esențial Enciclopedia României 
de toate publicațiile asemănătoare, atât din străinătate cât şi de la noi, şi ceea ce ne-o face atât de 
scumpă este că la temelia ei a fost pusă națiunea”. Prin această monumentală lucrare — Enciclopedia 
României — s-a oferit cititorilor „o întâlnire frontală cu stiinta națiunii promovată de profesorul 
Gusti”; Sanda Golopenţia, „The sociological school of Bucharest between its heyday and 
suppression”, Revista română de sociologie, serie nouă, anul XXV, nr. 5—6, 2014, p. 383. 

Se impune a sublinia faptul că definiţia naţiunii a întâmpinat dificultăţi de-a 
lungul timpului. Literatura conteporană în domeniu“ propune o varietate de 
definiții ale naţiunii de către autori precum B. Anderson, Ernest Gellner, Eric 
Hobsbawm, Anthony D. Smith, asupra cărora nu stărui“. Şi astăzi definirea 
națiunii este un act dificil, încât unii cercetători, ca urmare a evaluării definiției 
iniţiale, au reformulat-o prin renunţarea la unele dimensiuni. Mă refer la unul din 
cei mai cunoscuţi autori, Anthony D. Smith. În cartea sa National Identity (1991), 
Smith descrie astfel națiunea: „a named human population sharing an historic 
territory, common myths and historical memories, a mass public culture, a common 
economy and common legal rights and duties for all members (o anumită populaţie 
umană care împărtăşeşte un teritoriu istoric, mituri comune şi amintiri istorice, o 
cultură publică de masă, o economie comună şi drepturi şi îndatoriri comune 
pentru toţi membrii)”. Ca urmare a observaţiilor critice asupra acestei definiţii, 
Smith formulează o nouă definiţie în articolul When is a Nation? (2002): „a named 
community possessing an historic territory, shared myths and memories, a common 
public culture and common laws and customs (o anumită comunitate care posedă 
un teritoriu istoric, mituri şi amintiri comune, o cultură publică comună şi legi şi 
obiceiuri comune)”. Se observă că Smith a operat trei modificări: a eliminat 
caracterul „în masă” al culturii publice, a renunţat la idea de „economie comună”, 
iar sintagma „drepturi legale comune şi obligații pentru toți membrii” a fost 
înlocuită cu „legile şi obiceiurile comune”. 

Dicţionare şi enciclopedii de sociologie nu includ termenul de naţiune sau de 
popor”. În schimb, sunt analizati termeni precum nationalism, stat national, 


* Walker Connor, Ethnonationalism: The Quest for Understanding, Princeton University 
Press, 1994; Gerard Delanty si Krishan Kumar (eds.), Handbook of Nations and Nationalism. 
London: Sage, 2006; Emest Gellner, Nations and Nationalism, Oxford: Blackwell, 1983; Erik Hobsbawm, 
Nations and Nationalism Since 1780: Programme, Myth, Reality, Cambridge: Cambridge University 
Press, 1990; Anthony D. Smith, Nations and Nationalism in a Global Era, Cambridge: Polity Press, 1995. 

°° O analiză a definiţiilor despre naţiune realizează Anthony D. Smith. Cf. Anthony D. Smith, 
Nationalism and Modernism. A critical survey of recent theories of nations and nationalism, London: 
Routledge, 1998. 

© Anthony D. Smith, National Identity, London: Penguin, 1991, p. 14. 

68 Idem, „When is a Nation”, Geopolitics, 7 (2), 2002, p.15. 

© M. Guibernau, „Anthony D. Smith on nations and national identity”, în: M. Guibernau and 
J. Hutchinson. History and National Destiny, Oxford: Blackwell, 2004, p. 127. De reținut definiția lui 
Guibernau: „By ‘nation’, I refer to a human group conscious of forming a community, sharing a 
common culture, attached to a clearly demarcated territory, having a common past and a common 
project for the future and claiming the right to rule itself („Prin «naţiune», eu înțeleg un grup uman 
conştient de formarea unei comunităţi care împărtăşeşte o cultură comună, ataşată unui teritoriu clar 
delimitat, având un trecut comun şi un proiect comun pentru viitor şi revendicând dreptul de a se 
autoconduce”). 

7 De pildă, Encyclopedia of Sociology, 2nd ed., vol. 3, ed. Edgar F. Borgatta and Rhonda J.V. 
Montgomery, New York: Macmillan, 2000; The Cambridge Dictionary of Sociology, general editor 
Bryan S. Turner, Cambridge: Cambridge University Press 2006; Blackwell Encyclopedia of 
Sociology, edited by George Ritzer, Oxford: Blackwell Publishing, 2007. 

etnicitate şi, doar în legătură cu aceste noțiuni, se fac trimiteri la naţiune. De pildă, 
într-o enciclopedie, la termenul „Nationalism” națiunea este astfel definită: 
„By nation we mean an ethnic group that 7. shares one or more identifying 
characteristics, such as language, religion, racial background, culture, and/or 
territory; and 2. is politically mobilized or is amenable to such mobilization” (,,Prin 
națiune înțelegem un grup etnic care: J. împărtăşeşte una sau mai multe 
caracteristici de identificare, cum ar fi limba, religia, rasa, cultura si/sau teritoriul; 
2. este mobilizat politic sau poate fi supus unei astfel de mobilizari”)”. 

Sociologul român concepe națiunea ca unitate socială cu un pronunţat sens 
etic, fiindcă : „Națiunea nu poate fi norma sui. A trăi nu este totul pentru naţiune; 
glorificarea propriei ei existente nu ajunge. Viața unei națiuni nu înseamnă nimic 
fără frumuseţea unui sens etic”. 

Națiunea este producătoare de cultură, dar ea este, totodată, şi produsul 
acestei culturi. De aceea, cultura națională este „chitul de cimentare a unităţii 
naţionale”. Din acest unghi, Gusti consideră raportul dintre cultură şi națiunea 
română: „Cea mai veche cultură din Europa orientală, care este cea românească, 
trebuie să simtă azi, mai mult ca oricând, ceea ce îşi datorește ei însăşi şi ceea ce 
este în stare a da umanității, ea trebuie să aducă culturii universale contribuția 
românească, pe care omenirea este în drept să o aştepte, turnând sufletul românesc 
în formele eterne şi universale ale creației”. 

În lucrările lui Gusti, națiunea este descrisă ca unitate socială autonomă: 
„Națiunea este singura unitate socială care îşi ajunge siesi””, fără a trimite la 
originile ei etnice, aşa cum se susține în literatura actuală”. În studiul Problema 
națiunii, Gusti discută despre naţiune fără a menţiona substratul ei etnic, dar 
examinează relația dintre popor şi naţiune, care, deşi aparent sinonime, sunt două 
categorii sociale diferite. Reduce noțiunea de popor la poporul primitiv (clan, 
totem, hoardă, trib), etichetat ca o noţiune biosocială, o unitate naturală a vieții 
sociale şi, de fapt: „el există aşa cum îl determină mediul cosrnic, biologic şi 
istoric, condus de acţiuni reflexe şi de instinct, incapabil de a judeca şi a pătrunde 
destinul, fără voinţa de a-l cérmui”’’. Deci poporul ar fi caracterizat prin lipsa 
voinţei de a acţiona. Națiunea, dimpotrivă, este o ființă activă şi creatoare”. 


7! Saad Z. Nagi, „Nationalism”, Encyclopedia of Sociology, 2nd ed., vol. 3, ed. Edgar F. Borgatta şi 
Rhonda J.V. Montgomery, New York: Macmillan, 2000, p. 1939. 

7? D, Gusti, „Problema națiunii”, p. 566. 

7 Ibidem, p. 574. 

74 Idem, „Cu prilejul aniversării de zece ani de la unirea Ardealului, Banatului si a părților 
locuite de români din Ungaria, la Vechiul Regat”, Arhiva pentru ştiinţa şi reforma socială, 1929, 8, 
nr. 1-3, p. 6. 

75 Idem, „Ştiinţa națiunii”, p. 49. 

76 Anthony D. Smith, The Ethnic Origins of Nations, Oxford: Blackwell, 1986. 

7), Gusti, „Problema națiunii”, p. 564. 

78 Ibidem, p. 565. 

Poporul este o sumă de elemente eterogene, neorganizate şi difuze; națiunea este o 
unitate omogenă, organizată şi coerentă”. 

Mai târziu, Gusti nuanteaza, în lucrarea Știința națiunii, diferenţa între popor — 
„comunitate etnică naturală”, „comunitate de sânge şi tradiţie” — şi naţiune — 
„comunitate de voință, de conştiinţă şi de aspirații”. Spre deosebire de viata pasivă, 
fatalismul şi resemnarea pe care le-ar trăi popoarele, națiunea se distinge prin 
voința de a exista, altfel: „voinţa ne apare ca esența însăşi a vieţii nationale, ca 
elementul ei cel mai de seamă, faţă de care nu s-ar putea păstra ca existenţă”*. Se 
manifestă o contradicție între naţiune şi popor? Cu certitudine nu, deoarece 
națiunea se formează în procese istorice de evoluţie a unui popor: ,,... națiunea nu 
poate fi desfăcută de substratul ei etnic, de populaţia care o compune, de trăsăturile 
ei rasiale specifice, de masa ereditară de însuşiri fizice şi psihice, care nu-i aparțin 
decât ei”*'. Studii contemporane definesc poporul ca o comunitate umană ai cărei 
membri locuiesc pe acelaşi teritoriu, vorbesc aceeaşi limbă şi au aceeaşi tradiție 
culturală. 

Gusti dă o replică directă tezei despre dispariția naţiunilor, propovăduită de 
teorii postbelice: „Internaţionalism nu însemnează supranationalism sau cosmopolitism, 
ci legătura între națiuni. Cu alte cuvinte, internationalismul adevărat nu 
desființează națiunile, ci le priveşte doar în raporturile dintre ele. [...] Dincolo de 
națiuni nu se iveşte umanitatea ca o lume de sine statatoare, ci umanitatea ca 
totalitate a naţiunilor, ca armonie a fiinţelor nationale originale, specifice””. El 
expune, amplu, doctrina socialistă despre naţiune şi evidențiază poziţia corectă a 
socialiştilor români, care au afirmat, în timpul Primului Război Mondial, că națiunea 
trebuie întărită şi nu suprimată, aşa cum pledau curente socialiste europene“. În acel 
moment, 1919, teoriile naţiunii cele mai răspândite erau: teoria spiritualismului 
naţional, a materialismului național şi a empirismului național. 

O teză gustiană vizează implicarea indivizilor în actul de constituire a 
națiunii, ea fiind inegală: „Nu toţi membrii unei naţiuni contribuie la desfăşurarea 
vieţii nationale, după cum nu toate naţiunile iau parte la înfăptuirea umanităţii”. 
Mai mult: „Ştiinţa naţiunii trebuie să aibă în vedere şi trecutul istoric”®. 

Exegetul discută voinţa drept condiţie de existenţă a națiunii. Se desprinde cu 
claritate accentul lui Gusti pe voință, iar contribuţia lui la studiul națiunii stă în 
postularea voinței sociale ca factorul determinant în constituirea naţiunii: 
„O naţiune există, dacă voieşte a fi; ea este reală, atât cât este actuală, având ca 
rațiune suficientă consimțământul tacit ori explicit al membrilor ei de a trăi 


7 Ibidem. 

5 D, Gusti, „Ştiinţa naţiunii”, p. 51. 

5! Ibidem, p. 52. 

5 Ibidem, p. 49. 

83 D, Gusti, „Problema națiunii”, p. 555. 
5 Ibidem, p. 574. 

55 Idem, „Ştiinţa națiunii”, p. 53. 

împreună [...]. Natiunea trăieşte deci în fiecare individ, iar vointele conştiente 
individuale, reunite într-o vastă sinteză, dau națiunii individualitate”®*. Vointa 
acționează ca motor al evoluției unei națiuni, astfel încât o naţiune transforma 
mediul ei geografic, îmbunătăţeşte starea biologică moştenită, aduce un plus de 
valori la trecutul istoric şi la tradiţii, iar „peisajul geografic, rasa, trecutul istoric 
şi sufletul colectiv se nationalizeaza treptat”*”. Accentul pe voinţă ca dimensiune 
definitorie a naţiunii este „o contribuție decisivă, cu adevărat revelatorie a sociologiei 
gustiene, cu urmări profunde în planul cunoaşterii şi acţiunii practic-politice”®®. 

Apreciez ca o limită a definiţiei lui Gusti neglijarea unei teme cheie despre 
națiune: identitatea națională, dar să admitem că studierea acestui subiect a căpătat 
amploare abia la sfârşitul secolului al XX-lea. 


3.2. STAT ŞI NAȚIUNE 


Exegetul analizează națiunea prin raportare la evoluţia istorică a statului. 
Evenimentele declanşate de Primul Război Mondial au produs schimbări radicale 
în relaţia dintre stat şi naţiune: „Anul 1919 va însemna o dată memorabilă în istoria 
universală. În acest an s-a dat sentința definitivă în uriasul proces istoric dintre stat 
şi naţiune, care, deschis de decenii, s-a judecat în decursul războiului mondial. 
Asistăm la înscrierea unui însemnat capitol în istorie: la o înmormântare şi la o 
înviere. Statul vechi, veşnic agresiv şi cuceritor, bazat, înlăuntru şi în afară, pe 
simpla putere brutală, a murit, iar statul nou, întemeiat pe o idee, pe ideea naţională 
şi democratică, i-a luat locul”. Între naţiune şi stat nu există o identitate, 
dimpotrivă; Gusti face distincţia între cele două unităţi sociale, concretizată în 
subordonarea statului față de naţiune. În 1937, reia teza despre prioritatea naţiunii 
față de stat, aducând ca argument realitățile nationale postbelice: „Statul nu este 
astăzi decât o formă de manifestare a naţiunii, deci o realitate subordonată 
functional acesteia”. 

Ideile lui Gusti despre naţiune se înscriu în spiritul principiului naționalităților, 
temei al constituirii statelor nationale în secolele XIX şi XX. Pentru el, națiunea 
constituie o problemă de o mare însemnătate teoretică şi de o covârşitoare 
importanță practică, fiind un efect direct al raporturilor internaţionale de după 
Primul Război Mondial: „s-a născut o Europa nouă ca urmare a organizării statului 
după principiul naționalităților”, fiindcă ,,... singura şi adevărata unitate socială 
este națiunea şi nu statul. Statul trebuie să se adapteze natiunii””’. Peste câţiva ani, 


5 Ibidem, p. 562. 

871. Gusti, „Ştiinţa naţiunii”, p. 54. 

88 Maria Larionescu, „Monografia gustiană a Natiunii, model al Enciclopediei României 
(1938-1943), Transilvania, nr. 10-11, 2014, p. 35. 

8D. Gusti, „Problema națiunii”, p. 548. 

Idem, „Ştiinţa națiunii”, p. 49. 

a Idem, „Problema naţiunii”, p. 549. 

Gusti revine asupra consecinţelor Primului Război Mondial: „Statul naţional, unul 
din puţinele bunuri pozitive câştigate de pe urma uriaşului război mondial, este 
însăşi personificarea juridică şi politică a naţiunii”. Națiunea fiinteazi ca o 
structură economică şi sufletească specifică şi se afirmă printr-o organizare politică 
şi juridică: „Aşa se explică pentru ce o naţiune tinde in mod irezistibil de a da 
unităţii sale economice şi sufleteşti o consacrare: politică şi juridică, care este 
organizaţia de stat naţional. O naţiune, un stat; un stat, o naţiune”. În viziunea sa, 
scopul statului este de a da organizarea politică şi juridică necesară existenței 
națiunii, cu atât mai imperioasă pentru poporul român: ,,Natiunea română, 
împărțită în patru state, deşi a suferit enorm de mult în decursul veacurilor, a ştiut 
să-şi menţină firea sa etnică aproape două mii de ani, în partea cea mai zbuciumată 
a Europei, şi să formeze, aici, în Orient, un zid de apărare a culturii europene””>. 
Relaţia dintre statul român şi națiunea română a constituit obiect de analiză in 
epoca noastră modernă, iar Gusti a surprins existența conflictului între stat şi 
naţiune”. 

Gusti atinge şi chestiunea suveranității naționale, care poate fi limitată în 
două situaţii: 7. reglementarea obligațiilor impuse de raporturile dintre naţiunile, 
egale între ele; 2. ,,... recunoaşterea dreptului la o egală protecţie admnistrativa, 
ecleziastică şi culturală a minorităţilor naţionale”, dar cu precizarea: „Principiul 
drepturilor minorităţilor naționale, pentru a putea fi just, trebuie pus în deplină 
armonie cu ideea statului naţional, excluzând în aplicarea practică a acestui 
principiu tot ce ar primejdui existenţa unitară a statului ”*. În exegeza actuală se 
distinge între loialitatea fata de naţiune, adică naționalismul, şi loialitatea fata de 
stat, adică patriotismul”, ca reflectare a schimbărilor din multe tari, prin migrarea 
masivă de populații dintr-o zonă în alta a lumii, iar aici amintim spaţiul Uniunii 
Europene sau cel al SUA. Naționalismul coexistă cu europenismul, simbioza lor 
este una din temeliile comunității europene. 


% Idem, „Cuvânt de deschidere”, Noua Constituţie a României si noile constituții europene, 
Bucureşti: Cultura Naţională, 1922, p. 2. 

e Idem, „Problema naţiunii”, p. 563. 

5 Idem, „Individ, societate şi stat în Constituţia viitoare”, Noua Constituţie a României şi noile 
constituţii europene, p. 425. 

% Idee afirmată şi de colaboratorul său Octavian Neamţu: ,,Colectivitatea românească mărită şi 
împrospătată prin realizarea Unirii se frământă spre o izbucnire de creaţie şi afirmare românească pe 
care o aşezare de stat de împrumut o împiedică. Departe de a înlesni valorificarea posibilităților 
naţionale şi a înfrâna risipa energiilor naţionale şi departe de a-i asigura afirmarea politică, statul 
actual este împotriva naţiunii, necorespunzând rolului său firesc de realizator al tendinţelor 
colectivitatilor alcătuitoare de stat. Tensiunea de la noi are la origine dar lupta dintre statul de 
împrumut şi colectivitatea națională doritoare de viata proprie”, Octavian Neamţu, „Munca socială în 
România”, Arhiva pentru ştiinţa şi reforma socială, 1936, anul XIV, II, p. 1016. 

” D, Gusti, „Problema națiunii”, p. 567. 

% Ibidem. 

” Walker Connor, „Nation-state”, Blackwell Encyclopedia of Sociology, editată de George 
Ritzer, Oxford: Blackwell Publishing, 2007, p. 3142. 

Gusti discută natiunea ca o entitate autonomă întruchipată în viata economică 
proprie ca un garant al independenţei fata de celelalte națiuni. Pornind de la acest 
principiu, sociologul avertizează asupra efectelor incalculabile ale pierderii 
libertății economice: „O ţară subjugată economic, concesionată întreprinderilor 
străine, debitoare altor tari nu mai este pe deplin stăpână pe soarta ei, chiar daca 
politiceşte se bucură de un guvern, o constituţie şi de o organizare politică în 
aparență neatârnate. [...] O viață economică cedată străinilor duce la exploatarea 
nemiloasă a bogățiilor pe care le are tara şi la secătuirea posibilităților de trai 
pentru generaţiile viitoare sau cel putin la apariţia unor activităţi străine de firea şi 
stadiul de dezvoltare organică a naţiunii respective, ceea ce duce la dezechilibru 
interior si la dezagregarea comunităţii naţionale”%. Tezele lui Gusti sunt actuale 
datorită impactului instituțiilor economice şi financiare internaționale cu statele 
naționale, în care primează interesele economice ale companiilor multinaționale 
față de cerinţele interne ale unei naţiuni, deoarece capitalul este distribuit inegal la 


scara planetară“. 


3.3. ȘTIINȚA NAȚIUNII 


Ideile formulate în studiul Problema națiunii converg către argumentarea 
unei ştiinţe despre națiune, apreciată ca una dintre cele mai importante ştiinţe ale 
epocii moderne. Aşadar, Gusti expune propria viziune despre naţiune şi despre 
cunoaşterea acesteia printr-o ştiinţă dedicată ei. Nu se poate trece peste faptul că în 
studiul Problema națiunii Gusti aminteşte, în treacăt, de teoria socială şi deloc de 
sociologie. Mai mult, nu discută despre o sociologie a națiunii, ci de o ştiinţă a 
națiunii, o modalitate imperativă de studiu al României întregite. Aşadar, nu o 
analiză sociologică generală a naţiunii, ci o ştiinţă specială a națiunii. 

Gusti este convins de oportunitatea ştiinţei naţiunii şi, în consecință, 
dezaprobă scepticismul unora care afirmă că pentru crearea sociologiei naţiunii ar 
fi nevoie de mult timp. Dimpotrivă, el apreciază că, prin „concentrarea imensă, 
gigantică a tuturor forțelor ştiinţifice ale ţării, din toate domeniile, am constatat ca 
noi putem să avem această mare ştiinţă naţională românească în patru, cinci, sau, 
dacă vreţi, şase ani”. În 1937, sociologul aduce unele nuanţe la asertiunile sale 
din Problema națiunii, 1919, determinate de evoluţia postbelică a societății 
româneşti şi de cercetarea monografică. Aşa cum am remarcat, în studiul Problema 
națiunii nu este menţionată sociologia ca ştiinţă despre naţiune, dar Gusti discută în 
lucrarea Știința națiunii despre diferenţa între sociologia generală şi ştiinţa naţiunii, 
aceasta din urmă fiind o sociologie de ramură care are ca obiect de studiu națiunea: 


1% D, Gusti, „Ştiinţa naţiunii”, p. 53—54. 

191 Vezi: Daron Acemoglu şi James A. Robinson, Why Nations Fail: The Origins of Power, 
Prosperity, and Poverty, New York: Crown, 2012; Thomas Piketty, Le Capital au XXIe siècle, Paris: 
Editions du Seuil, 2013. 

1% D, Gusti, „Despre ştiinţa naţiunii româneşti şi serviciul social obligator al studenţimii”, p. 2. 

„Din clipa în care națiunea ni se înfăţişează ca forma cea mai însemnată a vieții 
sociale moderne, ştiinţa societăţii, sociologia, trebuie să se constituie şi ea, în 
primul rând, ca o ştiinţă a națiunii. Ramura această a sociologiei nu mai are 
caracterul de generalitate, pe care îl are sociologia propriu-zisă, ci se mărgineşte la 
ființa concretă a unei singure naţiuni”!%. Precizare foarte importantă, fiindcă 
reliefează faptul că savantul nu reduce sociologia doar la cercetarea naţiunii. 
Afirmarea şi susţinerea ştiinţei națiunii urmăresc marcarea deosebirii fata de studii 
de psihologie a popoarelor, indicate de Gusti, cum sunt lucrările lui Alfred 
Fouillée, Emile Boutmy, Andre Siegfried, Albert Rivaud, Paul Hazard, Jacques 
Bardoux, Jacques Ancel, toate lucrările menţionate ale acestor autori având în titlu 
termenul „psihologie a poporului”: „Defectul acestor lucrări este că generalizează 
fără temei trăsături care nu se potrivesc poporului întreg, dar mai ales că fac o 
seamă de caracterizări lipsite de orice dovezi, afirmaţii neîntemeiate pe fapte şi deci 
greu de controlat şi de verificat. Se înțelege uşor că nu calea aceasta ne poate duce 
la o ştiinţă riguroasă a naţiunii”!%. În realitate, asemenea lucrări suferă, spune 
Gusti, de „impresionism şi diletantism ştiinţific”. 

În studiul Știința naţiunii Gusti aduce o serie de explicaţii privind aria de 
cuprindere a ştiinţei naţiunii, înlăturând obiectia că acest tip de cercetare s-ar 
reduce la cunoaşterea satelor: „Ştiinţa naţiunii va trebui să se bazeze pe studiul 
amănunţit al tuturor satelor, al tuturor oraşelor, al tuturor fenomenelor sociale din 
România”!%5. Ştiinţa naţiunii include o cercetare a idealului national, „problemă 
care constituie etica naţiunii”!%. În aceeaşi măsură, ştiinţa naţiunii este asociată cu 
politica naţiunii, adică ştiinţa mijloacelor prin care națiunea va putea realiza idealul 
național”. Gusti indică monografia sociologică drept cale de „cunoaştere 
ştiinţifică integrală a națiunii”, metodă a cărei aplicare ar duce la înfăptuirea unei 
ştiinţe a națiunii românești". D. Gusti consideră că studierea națiunii trebuie 
începută cu cercetarea satului, ca unitate socială fundamentală a poporului român. 

Gusti revine cu explicații despre ştiinţa națiunii în comunicarea Stiinta si 
pedagogia națiunii, ținută la Academia Română în sedinta din 9 mai 1941. În 
această lucrare nu discută despre definiția națiunii şi nici nu o abordează pe aceasta 
prin raportare la etnicitate, ci o analizează ca unitate socială raportată la unități ce 
se găsesc înlăuntrul națiunii si la unități ce se găsesc în afara ei. De aceasta dată, 
ştiinţa națiunii este asociată cu pedagogia națiunii, motivată de implicarea actorilor 
sociali în declanşarea şi realizarea reformelor sociale”. În context, Gusti remarcă 
imperativul pedagogiei elitelor naţiunii"! şi argumentează necesitatea unei politici 


% Idem, „Ştiinţa naţiunii”, p. 50. 

% Ibidem. 

05 Ibidem, p. 57. 

% Ibidem. 

% Ibidem, p. 59. 

% Ibidem, p. 55. 

” D, Gusti, „Ştiinţa şi pedagogia naţiunii”, p. 602. 
19 Ibidem, p. 626. 

de creare a elitelor: „Idealul unei naţiuni este aristocratia, in sensul că societatea 
naţională tinde să fie alcătuită numai din elite, adică de personalităţi sociale”!!!. 
Pentru formarea elitelor, Gusti sugerează înființarea Facultăţii de ştiinte politice şi 
sociale!!?. 

Abordarea problemei naţiunii într-o comunicare susținută la Academia 
Română a urmărit formularea de explicaţii ca replică la deformările sistemului 
doctrinar gustian de către exegeti ai ideilor sale. De aceea, savantul republică o 
parte din comunicarea Știința şi pedagogia naţiunii în Sociologie românească!*5, 
însoţită de un foarte lung articol cu titlul Însemnări, discuţii, probleme’, în care 
Gusti se simte îndrituit să rememoreze traseul său didactic şi ştiinţific: „Studiul din 
fruntea acestui număr [al revistei] «Stiinta şi Pedagogia Națiunii» rezumă sintetic şi 
în trăsături foarte largi un program de cercetare şi de acțiune, pe care, sub diferite 
forme, l-am formulat şi aplicat în timp de mai mult de trei decenii [...] ... cititorul 
are posibilitatea de a găsi orice lămurire şi se va putea uşor convinge de o aceeaşi 
continuă şi constantă atitudine ştiinţifică şi culturală”! "5. 


3.4. FEDERAȚIA STATELOR EUROPENE 


Trebuie spus că Gusti nu este un nationalist, iar doctrina lui este departe de a 
fi naționalistă. Dimpotrivă, sociologul român concepe națiunea şi analizează 
evoluţia ei în relaţie cu spații europene şi internaționale. Un exemplu elocvent îl 
reprezintă lucrarea sa Problema federaţiei statelor europene. O simplă enumerare a 
temelor discutate în studiul amintit relevă viziunea sa paneuropeană: situația 
Europei în constelația mondială, unirea statelor europene; noțiunea de federaţie; 
exemple de federalism: Elveţia, The British Commonwealth of Nations; Europa 
federală şi suveranitatea națională; sociologia Europei; program pentru o Europă 
nouă. Aşadar, o problematică regăsită şi în dezbaterile actuale, în contextul 
existenţei unei comunităţi europene alcătuite din 27 de state. 

Gusti oferă o descriere a conceptului Europa, având multe similitudini cu 
definiţii de astăzi: „Europa nu înseamnă deci un teritoriu, ci o ideie social- 
spirituală, este societatea popoarelor europene, care, pe baze antice şi creştine, a 
creat acea civilizație, gloria rasei albe şi a umanităţii. Europa este o idee rațională şi 
activistă, culminând în creaţiile ştiinţifice şi aplicările lor tehnice, care domină 
şi absorb celelalte culturi umane”''®. Gusti vede în Europa un model de cultură şi 


!! Ibidem, p. 610. 

'? Ibidem, p. 616. 

'5 Idem, „Ştiinţa şi pedagogia naţiunii”, Sociologie românească, 4, nr. 7-12, iulie — decembrie 
1942, p. 359-374. 

14 Idem, „Însemnări, discuţii, probleme. Note şi comentarii la studiul «Stiinta şi pedagogia 
naţiunii»”, Sociologie românească, 4, nr. 7—12, iulie — decembrie 1942, p. 658-688. 

15 Ibidem, p. 658. 

1% Idem, „Problema federaţiei statelor europene”, Arhiva pentru ştiinţa si reforma socială, 
1930, 9, nr. 1-3, p. 2. 

civilizaţie, motiv pentru care nu acceptă teza despre criza culturii europene: „Să nu 
exageram! Când există o ştiinţă şi o tehnică europeană, care sunt conducătoarele 
destinelor omenirii întregi, nu se poate vorbi de o criză a culturii europene”! ”. 

El vede o uniune a statelor europene ca pe un act imperativ, cerut de 
evoluţiile țărilor vechiului continent: „Este necesară pentru că uniunea federală este 
o etapă a evoluţiei naturale şi este necesară în special în împrejurările tragice prin 
care trece Europa. Experiența Elveţiei de şase secole şi a Imperiului Britanic de 
zece ani sunt concludente. Sunt nişte experiențe de o importanţă vitală pentru 
lumea întreagă. Popoarele Elveţiei şi ale Imperiului Britanic au săvârşit o operă de 
pionieri”''*. În context, discută principiile pe care se va întemeia această federaţie — 
Statele federale ale Europei —, analizează pe larg Memorandul lui A. Briand despre 
federaţia europeană, precum şi modalităţile de realizare a federaţiei europene. 

Argumentul în susţinerea ideii unificării Europei stă în lipsa unei organizări 
eficiente a raporturilor dintre statele europene: „Europa trece printr-o criză morală, 
nu din cauza slăbiciunii vârstei, ci pentru că nu este organizată, pentru că pe un 
spaţiu restrâns trăiesc 27 de state, într-o stare de groaznică anarhie”''®. Dată fiind 
situaţia din țările europene, este necesară o sociologie a Europei'”’. 

Gusti nu s-a limitat la spațiul european, ci a argumentat şi a acţionat ca să 
creeze instituţii internaţionale de cercetare a naţiunilor. Astfel, a lansat ideea 
înființării Institutului Social al Naţiunilor Unite. Doctrina lui Gusti devine cadrul 
după care urma să fie modelată „ştiinţa naţiunilor”?! 


3.5. EXEGEZA IDEILOR LUI GUSTI DESPRE ŞTIINŢA NAȚIUNII 


Prima analiză sistematică a doctrinei lui Gusti despre ştiinţa naţiunii este 
elaborată de Traian Herseni'”?. Autorul prezintă motivul demersului său, subliniind 
diferenţa între cercetarea din ştiinţele naturii şi cea din ştiinţele sociale: „O teorie 
greşită a naturii nu schimbă nimic în sânul acesteia; o teorie greşită a societății 
poate avea ca urmare clădirea pe un principiu greşit a nenumărate instituții şi 
întâmplări sociale”. Astfel, el justifică apariţia ştiinţei naţiunii şi precizează: 
„denumirea de ştiinţa naţiunii, ca şi cea dintâi formulare românească a ei, aparţine 


17 Thidem. 

115 Thidem, p. 13. 

1 Ibidem, p. 22. 

12 Ibidem, p. 19. 

121 Cf Dinu Tenovici, Elena Bulgaru, Amelia Costoiu, Dimitrie Gusti: cronologia vieții şi 
operei, Bucureşti: Editura Bibliotecii Centrale Universitare „Carol I” din Bucureşti, 2014, p. 193. 

122 Traian Herseni, „Ştiinţa naţiunii”, Revista Fundațiilor Regale, anul I, nr. 12, decembrie 
1934, p. 592-602. Este de reţinut că Herseni publicase, cu un an urmă, un studiu despre sistemul lui 
Gusti, în care nu menţionează teza gustiană despre ştiinţa națiunii. Vezi Traian Herseni, „Dimitrie 
Gusti — un sistem de sociologie, etică şi politică”, Arhiva pentru ştiinţa şi reforma socială, anul XI, 
nr. 1-4, 1933, p. 210-220. 

12 Traian Herseni, „Ştiinta naţiunii”, p. 594. 

d-lui Profesor D. Gusti”!*, idee acceptată şi reluată apoi de întreaga Scoala 
sociologică de la Bucureşti. În plus, Herseni afirmă că monografiile sociologice vor 
constitui capitole din ştiinţa naţiunii: „În cercetările monografice întreprinse până 
acum nu s-a urmărit numai cunoaşterea sociologică a ţării, ci şi înfăptuirea unei 
adevărate ştiinţe a naţiunii româneşti”. Tânărul emul gustian aminteşte: „ştiinţa 
națiunii a stârnit oarecare nedumeriri pe care e vremea să le înlăturăm sau cel puţin 
să le dăm un conţinut real”. Prima nedumerire vizează relaţia dintre sociologia 
națiunii şi ştiinţa naţiunii: „Ştiinţa naţiunii are de obiect fiinţe nationale concrete, 
deci este ştiinţa unei anumite națiuni, iar în cazul nostru nu poate fi vorba decât de 
ştiinţa naţiunii româneşti. Se deosebeşte prin urmare de sociologia naţiunii, întrucât 
sociologia se ocupă de naţiune în genere şi de tipurile naționale, nu de națiunile 
concrete”. Din aceeaşi cauză, ştiinţa naţiunii nu se confundă cu psihologia 
popoarelor şi nici cu etnografia. Dimpotrivă, ştiinţa naţiunii se ocupă cu studiul 
integral al unei naţiuni: „Prin urmare, știința naţiunii, ca ştiinţă a realităţii nationale 
întregi, nu poate fi decât o ştiinţă de cercetare directă, aşezându-se ca o disciplină 
de sine stătătoare”. Exegetul lui Gusti expune trăsăturile proprii acestei ştiinţe: 
1. concretă; 2. explicativă; 3. de apreciere şi îndrumare etică şi politică; 4. cu caracter 
de operă colectiva!”’. 

Mircea Vulcănescu prezintă ideile lui Gusti despre naţiune din studiul 
Problema naţiunii şi reţine teza despre ştiinţa naţiunii: „În concepţia profesorului 
Gusti, cercetările monografice sunt destinate să se întindă treptat, ca un fel de 
cunoaştere de sine a societăţii, la constituirea unei ştiinţe a națiunii, care reprezintă 
ultima etapă a acestor cercetări” ™®. 

Un punct de vedere incitant exprimă H.H. Stahl, care afirmă strânsa relaţie 
dintre cercetarea monografică şi ştiinţa naţiunii: „România care se născuse era o 
enigmă. Ea se înfăptuise în ciuda voinţei oamenilor, nu fusese pregătită în niciun 
fel, nici tehnic, nici spiritual. Dimpotrivă, ea reprezenta un eşec al tuturor 
oamenilor de ştiinţă socială de la noi. Cunoaşterea României se impunea deci cu 
absolută necesitate, cu atât mai mult cu cât o naţiune modernă nici nu poate în 
adevăr fi, decât în măsura în care ia conştiinţă de sine. «Stiinta naţiunii», scopul 
final al monografiei, este, de aceea, o ţintă de supremă valoare. Cunoaşterea 
naţiunii, cunoaşterea realitatilor vieţii ţărăneşti, care formează națiunea adevărată, 
nu numai prin număr şi rasă, ci şi prin structură spirituală, iată datoria în numele 


căreia ne-am strâns în jurul monografiei sociologice”!”! . 

* Ibidem, p. 598-599. 

În articolul Rostul actual al sociologiei (Sociologie românească, nr. 1, 1937), 
Golopenţia scrie despre cercetările inițiate de profesorul Gusti, ce urmăresc 
realizarea ştiinţei națiunii româneşti şi pledează pentru „explicitarea şi amanuntirea 
principiilor ştiinţei natiunii’”'*’. În viziunea lui A. Manoil şi A. Golopenţia, ştiinţa 
naţiunii este asociată cu cercetarea satelor: „Rezultatele obţinute au permis o 
cunoaştere mai exactă a realității sociale româneşti şi o definire a satului românesc 
ca bază a sociologiei naţionale româneşti. Prin aceasta, Gusti tinde, într-o anume 
măsură, spre transformarea sociologiei în ştiinţă a statului, în ştiinţă a naţiunii”. 

O analiză detaliată a ideilor lui Gusti despre ştiinţa națiunii oferă Ion 
Zamfirescu. Coautor împreună cu Gusti al manualului Elemente de etică pentru 
clasa a VIII-a secundară (1936), Ion Zamfirescu expune definiţia naţiunii data de 
D. Gusti, analizează conceptele de voinţă socială şi de cultură națională ca bază a 
acesteia, prezintă schema sistemului sociologic pe care se întemeiază cercetarea 
monografică, menţionând că s-a oprit „cu o voită insistență, asupra conceptului de 
ştiinţă a naţiunii”. Despre lucrarea sa Spiritualitati româneşti autorul afirmă: 
„Teoretic, această lucrare năzuieşte să fie o contribuție modestă la ştiinţa naţiunii 
româneşti, ştiinţă a cărei poziţie doctrinară pare a fi fost fixată, dar a cărei realizare 
efectivă este abia la început”. Volumul Spiritualitati româneşti include capitolul 
XII, Concepţia sociologică a lui D. Gusti, în raport cu ştiinţa națiunii; Stiinta 
națiunii”; Monografia sociologică; Perspective. Exegetul recunoaşte contribuţia 
şcolii lui Gusti la cercetarea ştiinţifică a spiritualităţii noastre naţionale: „Căci, 
până în zilele noastre, aproape toate şcolile noastre naţionaliste au apărut şi s-au 
dezvoltat în lumina unui conflict ideologic”!*. Zamfirescu prezintă obiecțiile ce 
s-ar putea aduce, formal, acestui concept, în special, cele referitoare la sfera sa de 
cuprindere: ştiinţă a națiunii în genere sau ştiinţă a naţiunii româneşti propriu-zise?: 
„Ştiinţa naţiunii, în felul cum a gândit-o Şcoala sociologică de la Bucureşti, nu are 
pretenţii sau aspirații de universalitate. Nimeni nu s-ar gândi să propună înscrierea 
ei în tabelul ştiinţelor consacrate sau să i se determine vreun loc în sistemele 
moderne de clasificare a ştiinţelor. Ştiinţa națiunii, dimpotrivă, are mai mult o 
semnificaţie locală. Ea ni se adresează nouă, românilor, şi are în vedere, în primul 
rând, realitatea românească. Mai mult decât o semnificaţie epistemologică, ea îşi 
atribuie o semnificaţie etică şi politică”. 

O polemică pe seama ideii lui Gusti despre ştiinţa naţiunii declanşează D.C. 
Amzăr, fost colaborator al lui D. Gusti — a studiat, sub îndrumarea profesorului, 


“2 Anton Golopenţia, Opere complete, vol. 1, Sociologie, p. 78. 

3 A. Manoil şi Anton Golopenţia, „Sociologia românească”, în Anton Golopenţia, Opere 
complete, p. 261. 

34 Ton Zamfirescu, „Spiritualităţi româneşti, Imprimeria Naţională”, Bucuresti, 1941, Sociologie 
românească, iulie — decembrie, 4, nr. 7-12, 1942, p. 635. 

35 Ton Zamfirescu, Spiritualităţi româneşti, Bucureşti: Imprimeria Naţională, 1941, p. 10. 

% Ibidem, p. 411. 

3 Idem, Spiritualitati româneşti, Imprimeria Naţională, Bucureşti, 1941, apud Sociologie 
românească, p. 636. 

şezătoarea ca unitate socială. Acesta exprimă observaţii critice referitoare la 
posibilitatea unei ştiinţe a naţiunii, în trei articole: Stiinta națiunii — reflecții si 
îndoieli asupra noilor inițiative ale Profesorului D. Gusti; Ştiinţă şi monografie. 
De la Em. Durkheim la D. Gusti, Un muzeu social — de la Le Play şi Hazelius la 
Dimitrie Gusti, toate apărute în 1937. Amzăr foloseşte expresii destul de radicale, 
astfel încât vorbeşte de ,,..falimentul sociologiei monografice — ştiinţă a realității 
sociale”!*8, iar o „ştiinţă a natiel româneşti sau o ştiinţă a națiunii nu pot avea decât 
un rol decorativ şi retoric [...] fără niciun înţeles în ştiinţa propriu-zisă”. 
Naţiunile nu pot fi obiect al unei ştiinţe speciale: „Dl. Profesor Gusti ştie desigur ca 
ştiinţele nu se constituiesc monografic, adică după obiecte, ci ideografic [...] adică 
după anumite puncte de vedere”. 

H.H. Stahl, Anton Golopenţia şi Traian Herseni îi răspund lui D.C. Amzăr în 
revista Sociologie românească, acuzându-l, printre altele, de trădare şi luându-i 
apărarea lui Gusti. 

H.H. Stahl discută articolul lui Amzăr, Un muzeu social, în care i se contestă 
lui Gusti originalitatea deoarece nu ar fi creatorul metodei monografice şi 
inventatorul Muzeului social, ci, de fapt, aceste două idei ar aparţine lui Le Play. 
Stahl consideră că „d-l D.C. Amzăr, vechi monografist, încă din anul 1929, vechi 
funcţionar al Institutului Social, om de nădejde al profesorului Gusti” cunoştea că 
Gusti şi colaboratorii săi au cercetat concepția lui Le Play despre monografia 
sociologică. Stahl trage o concluzie clară: Amzăr l-a trădat pe profesorul Gusti“. 

Golopenţia îi răspunde lui D.C. Amzăr, referindu-se la afirmația acestuia 
despre existenţa de similitudini între interpretarea asupra ştiinţei naţiunii româneşti, 
exprimată în articolul său Rostul actual al sociologiei, şi cea a lui Amzăr: „Cred ca 
D.C. Amzăr n-a luat seamă la ce am spus acolo, căci eu nu găsesc nicio asemănare 
între ideile noastre directoare”. Golopenţia observă că, în fapt, D.C. Amzăr 
trimite la o afirmaţie a lui Traian Herseni în favoarea tezei că ştiinţa naţiunii ar 
trebui realizată direct şi nu prin sinteza rezultatelor ştiinţelor particulare". Găseşte 
o explicaţie a obiectiilor lui Amzar în identificarea ştiinţei naţiunii cu cercetarea 
satului: „Îndoielele lui D.C. Amzăr, asupra realizării practice a ştiinţei naţiunii 
Fame UL privesc exclusiv ancheta asupra satelor, pe care o plănuieşte profesorul 
Gusti”. 


38 D.C. Amzăr „Ştiinţa naţiunii — reflecţii şi îndoieli asupra noilor initiative ale profesorului 
D. Gusti”, Însemnări sociologice, 3, nr. 1, aprilie 1937, p. 20. 

Herseni discută obiecțiile lui Amzăr, observând că polemistul „nu se simte 
obligat să respecte niciuna din regulile discuţiei ştiinţifice” şi afirmă că Amzăr 
confundă sistematic obiectul cu individul şi conchide: „Ştiinţa națiunii nu apare 
deci ca o absurditate şi nici cel putin ca o inovaţie în teoria ştiinţei. Ea studiază 
națiunea ca întreg în fiinţa ei individuală”. Herseni delimitează limpede între 
ştiinţa națiunii şi sociologie: „Ştiinţa națiunii se ocupă de naţiune, obiect comun 
prin care se deosebeşte în special de sociologia naţiunii, care este un studiu de 
generalizare, în sensul că nu urmăreşte adevăruri privitoare la o singură naţiune, ci 
la toate naţiunile”! . Ca argument aduce precizări referitoare la unele idei ale sale 
din studiul Stiinta naţiunii publicat in Revista Fundațiilor Regale, decembrie 1934. 


4. MONOGRAFIA SOCIOLOGICĂ 


O contribuţie fundamentală a lui D. Gusti şi a şcolii sale o constituie 
elaborarea metodei monografice. Ideea monografiei a afirmat-o, cu claritate, de la 
debutul activităţii sale didactice, în 1910: „Ne vom păzi în cercetările noastre de 
toate defectele aşa ziselor «cercetări» sociologice şi etice de astăzi, care suferă, mai 
ales, de două mari defecte: de generalizări şi analogii pripite. Pentru aceasta vom 
inaugura în cercetările noastre monografiile sociologice si etice”'*’, iar peste trei 
decenii reia argumentatia privind necesitatea cercetării ştiinţifice prin metoda 
monografică: „Prin monografie se pune capăt asa zisei sociologii de «fotoliu ori de 
cabinet», care şi-a epuizat de mult posibilităţile ei speculative şi dialectice în 
exegeza problemelor şi sistemelor. ..”1%%. 

Metoda monografică a fost aplicată pentru prima oară în 1925, în satul 
Goicea Mare, împreună cu membrii Seminarului de Sociologie al Universităţii din 
Bucuresti” "°, Gh. Vlădescu-Răcoasa susţine că i-a reamintit lui Gusti promisiunea 
din prelegerea inaugurală din 1910 de „facerea de monografii sociologice, prin 


145 Traian Herseni, „Cum «reflectează» şi se îndoieşte D.C. Amzăr”, Sociologie românească, 

146 Thidem, p. 332. 

Român, 1934. 

cercetarea directă a vieții sociale concrete”"*. Gusti a răspuns prompt la solicitarea 
asistentului său şi a organizat, în 1925, cercetarea satului Goicea Mare. Încă un 
argument pentru ideea că Gusti a avut capacitatea de a intui la colaboratorii săi 
ataşamentul fata de doctrina sa!'*!. 

Metoda monografică dă şansa sociologiei de a deveni ştiinţă autonomă, şi în 
acest mod se înlăturau limitele monografiilor sociale ca simple culegeri de documente. 
Prin metoda monografică se întreprinde descrierea sistemică şi integrală a unității 
sociale studiate”. 

Gusti a aplicat metoda monografică în cercetarea satului românesc, o realitate 
evidentă in România interbelică: 80% din populaţie trăia în sate: „Ţară de ţărani 
trăind în forme de viata proprii, altele decât cele occidentale, România adevărată a 
rămas de aceea necunoscută”. Aşa cum corect remarca Golopenţia: „În Franţa, 
Şcoala Gusti s-ar fi preocupat probabil cu precădere de oraşe şi ar fi studiat pe viu, 
cu ţinerea în seamă a tuturor aspectelor, oraşele şi muncitorimea lor”**. Doctrina 
gustiană se înscrie în curentul reprezentat de ideile şi acțiunile lui Mihail Kogălniceanu, 
Al.I. Cuza, Mihai Eminescu şi Spiru Haret privind problema țărănească. De altfel, 
Gusti şi-l asociază pe Eminescu drept initiator al monografiei şi nu pe Ion Ionescu 
de la Brad, primul cercetător al satului românesc şi care a utilizat metoda 


monografiilor: „Mihai Eminescu a fost primul monografist. El ne-a lăsat ca 


moştenire adevărul nestrămutat că între şcoală şi sat există o înlănţuire strânsă”, 


Gusti face o primă evaluare a activităţii de cercetare a satelor de către 
echipele regale studenteşti şi merită a fi reținute temele studiate în anul 1938: 
„întinderea de pământ stăpânit, fărâmiţirea proprietăţii, bugetul gospodăriilor de 
țărani săraci, mijlocaşi şi bogați, inventarul mort şi viu, mortalitatea infantilă, 
numărul naşterilor, alimentaţia, igiena locuinţei, sporul ştiinţei de carte, trecerile în 


150 Gh. Vlădescu-Răcoasa, „Profesorul D. Gusti. Viaţa, opera şi personalitatea lui”, Arhiva 
pentru ştiinţa şi reforma socială, XIV, 1936, p. 1076. 

151 Despre colaboratorii lui Gusti, specialişti din toate domeniile de cercetare, participanți la 
studiile monografice, vezi Gheorghiţă Geană, „Şcoala monografică şi antropologia. O relaţie 
interdisciplinară şi devenirea ei”, in Maria Larionescu (coordonator), Școala sociologică de la 
Bucureşti. Traditie şi actualitate, Bucureşti: Editura Metropol, 1996. 

152 Stahl prezintă un interesant punct de vedere, anume, rolul monografiilor în pregătirea 
viitorilor sociologi: „De fapt, profesorul Gusti ştia ce face, urmărind realizarea unor acţiuni viitoare 
de mult mai vaste proporţii, în care urmau a fi rezolvate toate problemele pe care le puneau 
monografiile, adică: formarea la scară mare a unor sociologi, alcătuirea de studii, extinse asupra 
tuturor satelor din ţară, care să poată duce la «o sociologie a națiunii» şi deopotrivă să folosească 
ştiinţa drept bază pentru o «reformă socială», concepută ca acţiune strict culturală. Pentru a realiza un 
astfel de plan era nevoie de sprijinul, deci de lămurirea opiniei noastre publice, de crearea unui curent 
favorabil, monografiilor şi, în general, „«sociologiei»”. H.H. Stahl, Amintiri şi gânduri din vechea 
şcoală a ,,monografiilor sociologice”, p. 117. 

'55H.H. Stahl, „Şcoala monografiei sociologice”, p. 1137. 

154 Anton Golopenţia, Opere complete, vol. 1, Sociologie, p. 87. 

155 D, Gusti, „Ştiinţa şi pedagogia naţiunii”, p. 612. 

şcoli secundare şi superioare a copiilor, cititul adulților”. Din cercetările realizate 
de echipele lui Gusti a rezultat că satul este o unitate socială bine închegată'”. 

Pentru creşterea eficienței activităţii echipelor studenţeşti, Gusti a introdus, 
prin Legea serviciului social, adoptată în 1938 şi abolită peste un an, obligativitatea 
unui stagiu în sate, pe termen de 3—6 luni, pentru toţi cei care după absolvirea 
studiilor urmau să lucreze în sate'*%. 

Precum în cazul sociologiei, Gusti aduce precizări privind această metodă 
în comunicarea Monografia sociologică. Planul de lucru (1940), prezentată la 
Academia Română. Lucrarea este, în opinia mea, în subtext, o replică la teza lui 
Anton Golopenţia despre limitele metodei monografice întemeiată pe schemă fixă 
— 4 cadre, 4 manifestări şi cu aglomerare de date care nu se puteau lega între ele. 
Gusti recunoaşte că termenul monografie nu este o descoperire a şcolii sale, dar, 
„cu toate acestea, noi ne credem indreptatiti să susţinem că monografia denumită 
sociologică, concepută de noi şi experimentată pe o scară foarte largă de 
cincisprezece ani în tara noastră, constituie o noutate şi înseamnă o contribuție 
originală la dezvoltarea ştiinţei”. Face un scurt excurs în evoluţia metodei, 
menționând trei tipuri de monografie: franceză — Frederic Le Play, Henri de 
Tourville şi Edmond Demolins; anchetele sociologiei americane, susținute de patru 
preşedinţi; scoala gemană sociografică!% . 

Aducând o serie de explicaţii la unele dintre ideile sale, Gusti se referă şi la 
întocmirea unei monografii sociologice cu trei momente principale, unul de 
pregătire, al doilea de cercetare la fata locului şi al treilea de prelucrare şi folosire 
ştiinţifică a datelor culese: „Sociologia întocmeşte monografii nu pentru ca să 
rămână la ele, ci pentru a ajunge cu ajutorul lor la teorii întemeiate pe realitate” 11. 

Gusti a apreciat că se impune să prezinte colegilor săi academicieni, alături 
de planul de lucru, şi metoda de lucru în monografia sociologică. De actualitate se 
dovedeşte a fi avertismentul lui Gusti privind utilizarea tehnicii chestionarului, pe 
care nu o recomandă, ci o şi combate, „pentru primejdiile ce le conţine, ducând 
fatal la erori, menite să falsifice cercetarea”'™. Se referă şi la un exemplu, transmis 
de C. Brăiloiu: ancheta prin corespondenţă despre cântecul bradului, cântat de copii 
dintr-un sat din Gorj, cântec despre care directorul şcolii de aici a afirmat că e 


5% Idem, „Starea de azi a satului românesc, Intâiele concluzii ale cercetărilor întreprinse în 
1938 de echipele regale studenteşti”, Sociologie românească, anul III, nr. 10-12, octombrie — 
decembrie 1938, p. 431. 

57 Idem, „Învăţăminte şi perspective din munca echipelor studenţeşti”, Sociologie românească, 
anul I, nr. 2, februarie 1936, p. 2. 

58 Ibidem. 

5 Idem, „Monografia sociologică. Planul de lucru”. Comunicare făcută în Sedinta de la 
15 martie 1940, Analele Academiei Române. Memoriile Sectiunii istorice, seria III, tomul XXII, 
1939-1940, Bucuresti: Monitorul Oficial si Imprimeriile Statului, Imprimeria Națională, 1941, p. 542. 
% Jbidem, p. 543-544. 

6! Ibidem, p. 569. 

© Idem, „Monografia sociologică. Metoda de lucru”, p. 572. 

străvechi, dar în realitate copiii cântau vestitul O Tannenbaum german după o 
colecţie de coruri a Casei Scoalelor'®. Rezultă că bogata activitate de cercetare 
în aplicarea metodei şi, în consecință, Gusti formulează regulile observaţiei 
sociologice: ,,...care formează la un loc un mic tratat de observaţie şi care negresit 
trebuiesc păzite şi aplicate pentru a avea o observaţie adevărată” '*, Expune aceste 
reguli'%, reluând explicatia celor şapte reguli ale metodei de observaţie sociologică 
stabilite, în studiul Sociologia monografică a realității sociale (1934) şi în 
conferința La monographie sociologique en Roumanie (1935) prezentată la 
Sorbona: J. observaţia trebuie să fie sinceră şi obiectivă; 2. trebuie să fie exactă, 
adică pătrunzătoare şi completa, îmbrăţişând toate detaliile în varietatea lor; 3. să 
fie verificată şi controlată, obținându-se astfel o observaţie „experimentală”; 4. să 
fie colectivă; 5. să fie informată şi pregătită, studierea teoretică fiind prima condiție 
pentru reuşita cercetătorului; 6. să fie intuitivă. Fiind un act de pătrundere a 
obiectului cercetat, ea este totodată şi un act de creaţie; 7. să fie completată cu 
metoda comparatiei, cu ajutorul căreia se elimină progresiv tot ceea ce este 
particular şi accidental!%. 

Regulile formulate de D. Gusti în anii '30 sunt, în esenţa lor, valabile şi 
astăzi, cu tot ceea ce tine de demersul empiric în sociologie. Cele şapte norme 
decurg dintr-o logică a cercetării monografice a unităților sociale şi dovedesc 
caracterul ştiinţific al sociologiei monografice, prin urmărirea înţelegerii şi 
explicării realitatilor sociale studiate, semnificative pentru modul de a gândi 
metoda monografică. 

De aceea, Gusti evidenţiază faptul că monografia sociologică este metodă, 
dar are nevoie de o tehnică specială'“. Tehnica monografică cuprinde sistemul 
fişelor: fişa de informator, fişa de opinie, fişa de constatare, fişa de răspândire, fişa 
de frecvenţă, fişa de circulaţie. Alături de sistemul fişelor, tehnica monografiei 
presupune intrebuintarea unui număr mare de formulare, intrebuintarea desenului, a 
tehnicilor mecanice — fotografia, fonogramele, filmul'®. După cum uşor se poate 
observa, o mare varietate de tehnici, inclusiv cele ce tin de noile tehnologii ale epocii. 

Fiindcă monografia sociologică este o metodă sintetică şi una colectivă, la o 
echipă monografică participă un număr mare de specialişti: „între 40-50, până la 
80-90 de persoane”"%?, iar in toate cercetările au fost „2 563 de echipieri în peste o 


15% Ibidem, p. 573. 

164 Thidem, p. 574. 

165 Thidem, p. 575-576. 

196 Idem, Opere, vol. 1, texte stabilite, comentarii, note, documente de Ovidiu Bădina şi 
Octavian Neamţu, Bucureşti: Editura Academiei RSR, 1968, p. 239-247. Vezi şi Gh. Vlădescu- 
Răcoasa, „Profesorul D. Gusti. Viaţa, opera şi personalitatea lui”, Arhiva pentru ştiinţa şi reforma 
socială, tomul XIV, 1936, p. 1086. 

14 D, Gusti, „Monografia sociologică. Metoda de lucru”, p. 582. 

168 Thidem, p. 590. 

1% Ibidem, p. 581. 

sută de sate din tot cuprinsul României Mari”! şi ei au inclus, în lotul cercetat, 


105 000 săteni. Prin urmare, „cercetarea aceasta este, prin lărgimea ei, una din 
cercetările colective cele mai importante realizate în tara noastră”"”!. Aşadar, o 
cifră impresionantă de investigatori pentru acel timp, ba, am spune, chiar şi pentru 
zilele noastre. Să ne imaginăm efortul de mobilizare, organizare şi administrare a 
activităţilor de cercetare a satelor de către echipele multidisciplinare. 

Metoda a avut parte de critici cărora Gusti le răspunde în această comunicare, 
pentru că toate obiecțiile se referă mai mult la ceea ce nu este şi nu vrea să fie 
această metodă, decât la ceea ce este cu adevărat: „Aşadar monografia sociologică 
preconizată de noi este o metodă în acelaşi timp descriptivă şi explicativă, ea 
culege material în chip sistematic, cu scopul de a dezlega problemele cele mai 
generale din ştiinţă şi are un caracter integral şi direct, căutând să cerceteze o 
unitate socială din toate punctele de vedere, direct, la fata locului”. Este posibil 
ca aceste precizări să fie un răspuns la critici aduse lui Gusti din partea etnografilor 
şi folcloriştilor. Iată, Ovid Densusianu îi reproşează lui Gusti că îşi aroga 
prioritatea în cercetarea satului şi îi reaminteşte că el a studiat, încă din 1905, 
cultura țărănească: „niciodată (Gusti — n. n.) nu a amintit că publicarea de material 
«monografic» în revista d-sale a pornit de la orientări cum le-am dat acum treizeci 
de ani”. Reputatul filolog constată că sociologul nu a vorbit direct de chestiunea 
țărănească în apelul pentru constituirea, în 1918, a Asociaţiei pentru studiul şi 
reforma socială "4. Mai mult, el remarcă faptul că Gusti nu este autor măcar al 
unei singure monografii cu cercetări personale pe teren'”. Prin urmare, Ovid 
Densusianu a etichetat sociologia gustiană ca o „sociologie mendax”, adică 


x» 


„mincinoasă”. Densusianu nu a acceptat ştiinţa naţiunii a lui Gusti. De reținut că nu 
176 


s-a răspuns observaţiilor lui Densusianu °’. 

Observaţii critice față de metoda monografică s-au formulat cu privire mai 
ales la caracterul ei empirist. D.C. Amzăr contestă ideea lui Gusti că metoda 
monografică ar fi singura valabilă în sociologie'”’, deşi Gusti afirmase că 


sociologia are şi alte posibilităţi de cunoaştere, în afară de metoda monografica!”®. 


170 
171 
172 


Idem, „Ştiinţa şi pedagogia naţiunii”, p. 620. 
Idem, „Starea de azi a satului românesc”, p. 432. 
Idem, „Monografia sociologică. Metoda de lucru”, p. 592. 

173 Ovid Densusianu, Sociologia Mendax, Bucuresti: Tipografia Modernă, 1936, p. 8. 

174 Ibidem, p. 2. 

175 Ibidem, p. 4. Lipsa cercetărilor empirice din lucrările lui Gusti a fost evidenţiată de Dumitru 
Sandu: „Oricum, este semnificativ, în context, că niciuna dintre lucrările ştiinţifice ale lui Dimitrie 
Gusti nu are o secţiune majoră de sociologie empirică, de folosire directă a datelor specificate la nivel 
de caz de studiu. Dumitru Sandu, „«Ridicarea satului» prin el însuşi. Ideologii şi practici în interbelicul 
românesc”, Secolul 21, nr. 1-6, 2012, p. 223. 

176 Doar H.H. Stahl va aminti, peste aproape cinci decenii, de critica lui Densusianu. H.H. Stahl, 
Amintiri şi gânduri din vechea şcoală a ,,monografiilor sociologice”, p. 131. 

MDC, Amzăr, „Ştiinţă şi monografie: de la Em. Durkheim la Dimitrie Gusti”, Însemnări 
sociologice, anul III, nr. 4, iulie, 1937. 

"8 D, Gusti, Sociologia militans, vol. 1. Introducere în sociologia politică, Bucureşti, Editura 
Institutului Social Român, 1934, p. 91. 

În acelaşi context, o succintă referire trebuie făcută la poziţia lui 
A. Golopenţia fata de metoda monografică. Acesta a susținut monografia sumară în 
locul monografiei utilizate de echipele lui Gusti, ea fiind considerată ca una din 
înnoirile importante aduse concepţiei sociologice gustiene. Monografia sumară a 
satelor (oraşelor, plăşilor etc.) prezenta avantajul de a fi rapidă, uşor de parcurs şi 
de sintetizat, încadrabilă în efortul dinamic de modernizare a României!” Să 
amintim că Gusti explică de ce a aplicat, întâi, metoda monografică în cercetarea 
satului, referindu-se la realitatea că satul era o unitate socială restrânsă: „De aceea 
sociologia oraşelor trebuie să urmeze după sociologia satelor, pe temeiul datelor şi 
mai ales al experienţei făcute în condiţii optime în monografiile săteşti. Programul 
nostru de lucru cuprinde însă de la început şi aceste unități, deci monografii de sate, 
monografii de oraşe, monografii de întreprinderi, monografii de judeţe, monografii 
de regiuni etnice şi, în sfârşit, ca un rezultat final, monografia sau ştiinţa națiunii 
întregi”!5. Totuşi, existau dificultăţi în cercetarea oraşelor mari. În 1945, echipa lui 
Gusti a studiat cartierele marginase ale Bucureştilor'*!. 

În rezumat, putem spune că, prin cercetarea monografică, Gusti şi şcoala lui 
au pus în relief o imagine realistă asupra naţiunii române: „Firea specifică şi 
însuşirile nobile ale neamului românesc, scoase în evidenţă în modul cel mai precis 
ştiinţific prin studiul monografic, vor dovedi că românii nu sunt un popor minor şi 
că statul românesc şi cultura națională nu sunt un capriciu ori o improvizație, ci, 
dimpotrivă, au o legitimă existenţă în istorie şi că deci românii au dreptul de a trăi 
naţional, cultural şi politic deosebit şi cu toată demnitatea, alături de statele şi 
popoarele mari ale lumii”!. Dar nu numai atât: „Din multe puncte de vedere 
monografia gustiană a fost substitutul românesc necesar al Regulilor metodei 


sociologtce în varianta franceză, durkheimistă”!*?. 


5. ÎN LOC DE CONCLUZII 


În acest studiu am încercat să surprind dimensiunile doctrinei lui Dimtrie 
Gusti întruchipate în argumentarea sociologiei ca ştiinţă autonomă despre realitatea 
socială, în abordarea națiunii ca unitatea socială fundamentală, în explicațiile 
asupra ştiinţei națiunii, în descrierea metodei monografice, calea de cercetare a 
societăţii. În concepția sa, sociologia s-a impus ca disciplină fundamentală, în 


1 Vezi şi adnotarea Stefaniei Golopenţia la Anton Golopenţia (2002), „Monografia sumară a 
satului”, Opere complete, vol. 1, Sociologie, p. 628. 

180 D, Gusti, „Ştiinţa națiunii”, Sociologie românească, p. 56. 

15 A, Manoil şi Anton Golopenţia, „Sociologia românească”, in Anton Golopenţia (2002), 
Opere complete, vol. I, Sociologie, p. 258-259. 

182 Idem, „Monografia sociologică. Metoda de lucru”, p. 599. 

183 Dumitru Sandu, „Gândirea regională în mişcarea gustiană de ridicare a satului”, Transilvania, 
anul XL, vol. 11-12, 2012, p. 11. 

asociere cu etica şi politica. Din analiza sistemului gustian a reieşit realizarea 
integrală a programului său doctrinar, schiţat în prelegerea din 1910, apoi dezvoltat 
în toată opera sa ulterioară. Incontestabil, Dimitrie Gusti rămâne cel mai important 
sociolog român care continuă să exercite o influenţă teoretică considerabilă asupra 
direcției şi dezvoltării sociologiei româneşti. Școala de cercetare a lui Gusti a 
impus sociologia românească în circuitul universal al doctrinelor sociologie de 
referință. Declanşarea de către Gusti a celei mai ample mişcări de cercetare socială 
din România — Scoala Sociologică de la Bucuresti, s-a concretizat în edificarea 
unui curent cultural — gustianismul. 

